
Forord

Det har lenge vært behov for en egen lærebok i reindriftsrett. Denne boka, som blant annet er rettet inn mot pensumet til spesialfaget i reindriftsrett ved masterstudiet i rettsvitenskap ved Norges arktiske universitet, har et slikt siktemål. Behovet understrekes av at det har skjedd betydelige endringer i fagområdet det siste tiåret. Gjennom Selbu-dommen fra 2001 ble det klarlagt hvordan samisk naturbruk skulle vektlegges av domstolene. Reindriftsloven av 2007 dro opp nye linjer for vekten på samiske tradisjoner og forvaltningen av interne forhold i reindriften, herunder den enkelte reineiers privatrettslige stilling. I 2013 ble loven revidert, noe som har medført betydelige endringer av offentlig forvaltning og styring av reindriften.

Det har også skjedd vesentlige endringer i forvaltningsordningen for ressursområdene i det samiske reinbeiteområdet i Finnmark. Her ble finnmarksloven gjort gjeldende med virkning fra 1. juli 2006, hvor Finnmarkseiendommen ble opprettet som nytt grunneier- og forvalterorgan og hvor det ble lagt betydelig vekt på folkeretten i forvaltningen av disse samiske kjerneområdene. Gjennom loven ble det også initiert en rettskartleggingsordning som har skapt ny rettspraksis.

For de samiske områdene sør for Finnmark avga Samerettsutvalget II en utredning med forslag til ny forvaltningsordning i 2007, hvor det blant annet er foreslått en forvaltningsmodell og en rettskartleggingsordning ikke ulik de som er iverksatt i Finnmark. Våren 2018 avga Statsallmenningslovutvalet forslag til ny fjellov i NOU 2018: 11. Også dette forslaget vil ha betydning for bruks- og rettsforhold i de samiske områdene i Midt-Norge.

Videre er det blitt avsagt en rekke betydningsfulle høyesterettsdommer de siste årene. Stjernøya-dommen, Sara-dommen, Nesseby-dommen og Femund-dommen er bare noen av disse. Alle disse dommene har hatt – og vil ha betydning – for samisk reindrift. Flere av dem reiser dessuten folkerettslige problemstillinger som i liten grad har vært drøftet i litteraturen tidligere.

Boka sikter ikke bare mot studenter og ansatte ved juridiske fakulteter og andre høyere læresteder hvor det undervises i same- og reindriftsrett. Den vil også være relevant for praktikere som advokater, dommere og ansatte i forvaltningen.

Ut over rene reindriftsrettslige temaer dekker boka også tilgrensende emner innen sameretten, som samiske land- og ressursrettighetsspørsmål, herunder internasjonal urfolksrett innrettet mot å ivareta samisk kultur og materielle kulturytringer. Boka tar også for seg rettskilder og metodiske spørsmål som er spesielle for så vel reindriftsretten som andre deler av sameretten. Tittelen Same- og reindriftsrett er derfor dekkende for bokas tema og innhold.

Takk til Jens Edvin A. Skoghøy, Kirsti Strøm Bull, Jan Åge Riseth, Gunnar Eriksen, Johan Aulstad, Susanne Vars Buljo, Ánde Somby og Jon Gauslaa, som alle har lest deler av manuskriptet og kommet med gode og nyttige innspill. En særlig takk til sistnevnte, som også har gjort et uvurderlig arbeid som konsulent for boka. Takk også til forfattere av litteratur og utredninger som har vært til støtte og inspirasjon i arbeidet. Det gjelder i særdeleshet Kirsti Strøm Bull, Susann Funderud Skogvang og forfatterne av Samerettsutvalgets utredning Den nye sameretten.

Takk også til Reindriftens utviklingsfond som har støttet arbeidet med boka økonomisk, noe som har vært vesentlig både for å komme i gang med arbeidet og å kunne gjennomføre det.

Mine gode kollegaer, og da særlig medlemmene av Forskergruppa for same- og urfolksrett, har vært til inspirasjon og god støtte i arbeidet med boka, takk også til dere. Studentene jeg har hatt glede av å undervise på det obligatoriske faget i samerett, spesialfaget i reindriftsrett og det engelskspråklige Indigenous Peoples rights to land, resources and livelihood, takkes også. Gjennom forelesninger og seminarer med meningsutvekslinger og spørsmål har jeg fått betydelige innspill og spørsmål som har kommet til nytte i arbeidet med boka. Takk også til Gyldendal og forlagsredaktør Anne Birgitte Songe og tekstkonsulent Ellen Krystad for godt og grundig redaksjonelt arbeid.

Til slutt en stor takk til min familie og i særdeleshet Per Eivind, Anna og Zoia, som har inspirert og støttet meg i arbeidet og akseptert at det har blitt noen færre kvelder sammen i lange høst- og vintermåneder.

Tromsø, 15. april 2019

Øyvind Ravna








Forord til 2. utgave

Det har skjedd mye av betydning for same- og reindriftsretten etter at første utgave av denne boka kom ut i 2019. Dette gjelder innen både lovgivning, rettspraksis, forskning og utredningsarbeid.

Innen lovgivning kan det særlig pekes på endringene i sameloven, med et nytt kapittel om konsultasjoner og oppdaterte regler om språk, samt at samene er blitt anerkjent som folk og urfolk i Kongeriket Norges Grunnlov i mai 2023. Sommeren 2023 ble også plan- og bygningsloven endret, noe som har betydning for reindriftens arealvern.

Når det gjelder rettspraksis, er det etter 2019 avsagt flere dommer av vesentlig betydning for sameretten. Av størst betydning er nok HR-2021-1975-S (Fosen), som ikke bare endrer norsk ekspropriasjonsrett i reindriftsområder, men som også legger klare føringer på hvordan internasjonale menneskerettigheter Norge er forpliktet av, skal anvendes ved inngrep i samiske områder. En annen viktig dom, som kom rett før siste korrektur av boka, er HR-2024-982-S (Karasjok). I dommen kom et knapt flertall til at Finnmarkseiendommen, og ikke Karasjoks befolkning i fellesskap, eier utmarka i kommunen. Det utelukket imidlertid ikke at enkeltperson, bygdelag eller siidaer kan ha eiendomsrett til sine områder. Som storkammerdom legger det betydelige føringer på den videre rettskartleggingen i Finnmark. Også HR-2021-1429-A (Saarivuoma) bør nevnes. Den viser at det er vesentlige begrensninger i lovgivers myndighet til å regulere reindriftsrettigheter grunnet i alders tids bruk.

Når det gjelder forskning og utredningsarbeid, er Finnmarkskommisjonens to rapporter for felt 4 Karasjok (eiendoms- og bruksrett og interne rettsforhold i reindriften) svært interessante og på hver sin måte vektige bidrag til forståelsen av sameretten. Annen ny forskning om både retts- og eiendomshistorie og om sider av den internasjonale urfolksretten Norge er bundet av, er også innarbeidet i boka. Blant disse er også egne studier av samisk eiendoms- og rettshistorie, publisert i Tidsskrift for rettsvitenskap og Historisk tidsskrift, og en undersøkelse av reglene om tilbakeføring av råderett i internasjonal urfolksrett, gjort sammen med Bendik Midtkandal, publisert i førstnevnte tidsskrift. Reindriften i Trollheimen og den grenseoverskridende reindriften mellom Norge og Sverige har også fått plass i denne utgaven.

Dette er således en ny og i betydelig grad omarbeidet utgave av boka som kom ut i 2019. De vesentligste endringene, ut over innarbeiding av det nye stoffet, består i at det tidligere kapitlet om konstitusjonelt og folkerettslig vern av samisk kultur er delt i tre: Den konstitusjonelle delen er flyttet til et nytt kapittel 2, mens den folkerettslige delen er delt opp slik at rettsreglene generelt og deres betydning i norsk rett framstilles i kapittel 6, mens den mest sentrale materielle retten, som nå er organisert tematisk, framstilles i kapittel 7. Dette er gjort for å gjøre boka mer praktisk og pedagogisk relevant samtidig som det også har åpnet for å knytte internasjonal og nasjonal rett bedre sammen. For øvrig erfarer man at det er mye som kan gjøres bedre i en tidligere tekst. Gjennomarbeidingen av kapitlene har åpnet både for å gå dypere i noen deler, samt for å gjøre boka mer metodisk og pedagogisk relevant i andre. Totalt sett har det bidratt til at dette er blitt en mer omfattende bok med grundigere og mer pedagogiske drøftinger.

Noen vil kanskje savne henvisninger til forslagene til Sametingets reindriftslovs forslag til endret reindriftslov, som jeg ledet i perioden 2020 til 2022. Da det fortsatt er knyttet usikkerhet til i hvilken grad dette forslaget vil bli tatt videre i lovprosessen, får det ligge til tredje utgave av boka.

Takk til Jon Gauslaa, som også denne gang har gjort et godt og grundig arbeid som konsulent for boka. Takk også til Jens Edvin A. Skoghøy og Bendik Midtkandal for lesning av deler av de nye kapitlene og for gode og nyttige innspill.

Takk også denne gang til Reindriftens utviklingsfond og Det juridiske fakultet ved Norges arktiske universitet, som har støttet arbeidet med boka økonomisk, noe som har vært viktige bidrag til utgivelsen av denne andre utgaven.

Mine gode kollegaer på Det juridiske fakultet på Norges arktiske universitet, og da særlig medlemmene av Forskergruppa for same- og urfolksrett, har også denne gang vært til inspirasjon og god støtte i arbeidet med boka. Det samme gjelder studentene jeg har hatt glede av å undervise og veilede i same- og reindriftsrett: takk til dere alle. Takk også til Cappelen Damm og forlagsredaktør Hans Andres Tvedt, som jeg har vært heldig å få samarbeide med siden min første akademiske utgivelse i 2008, og som også denne gang har gjort et godt og grundig redaksjonelt arbeid. Takk også til manusredaktør Natasja Harung, for tålmodighet og godt og grundig arbeid med alt fra språk til referanser og fotnoter.

Til slutt stor takk til min familie og i særdeleshet Per Eivind, Anja og Zoia, som ikke bare har vist tålmodighet, men også har inspirert og støttet meg i arbeidet.

Tromsø, 5. juni 2024

Øyvind Ravna








Sammendrag


Čoahkkáigeassu davvisámegillii

[sammendrag på nordsamisk]

Sáme ja boazodoalloriekti lea rievttigažaldagaid birra mat gusket eanageavaheapmái, čáziid ja luondduriggodagaid ja maiddái sullašaš gažaldagaide mat gusket suodjaleapmái ja sámi kultuvrra ja ealáhusaid ovdanahttimii. Boazodoalloriekti lea guovddážis sámerievttis. Sihke geavhandábiid, luonddugeavaheami ja diggemearrádusaid bokte lea boazodoalloriekti buktán ollu dasa mii otnábeaivvi gulla sámerievtti doahpaga vuollái.

Girji álggahuvvo muhttun vuđolaš fáttaiguin sámerievttis, earret eará sámi kultuvrra vuođđolága suodjalusa birra, mo Norgga riektivuogádat suddje sámi kultuvrra ja servvodaga ja mo dat guoská nuppiid riikkaide. Joatkevaččat girji dárkilit govahallá sámi historjja ja rievttihistorjjá. Ja mo boazodoallu lea ahttanuššan álgodohkehemiin sámi árbevirolaš geavaheamis, sevdnjes heaittihanáigodága čađa dáruiduhtima suoivanis gitta dassá go dohkehuvvui ealáhussan mas lea priváhtarivttiid suodjalus.

Sámerievtti riektigáldut ja vuogádaga metodii čáhkejuvvo buorre sadji. Earret eará čuvgehuvvo mo heiveheamit Norgga riektivuogádahkii berrejit dahkkot. Gaskariikkalaš álgoálbmot ja unnitloguid riekti maid lea ožžon buori saji sihke dakko bokte ahte eanemus guovddáš reaiddut leat čilgejuvvon ja njuolggadusat mat gusket iešmearrideapmái, oasálastimii ja sisdollui dan suodjaleamis mii kultuvrii boahtá. Girji maid čilge mo eanavuoigatvuođaid oastin ja dohkkeheapmi doaibmá Norgga rievttis, mo hálddašeami vuođul ánammen doaibmá, mo árbevirolaš geavheapmi mii áddá rivttiid doaibmá ja mo daid sáhttá heivehit Norgga rievttivuogádahkii suddjen dihtii sámi kultuvrra. Mo geavahit njuoggadusaid siskkáldas guovtteoaivilvuođaid čoavdit boazodoalus, boazodoalu rievttivuođđu ja ekspropiašuvnnasuodjalus maid čilgejuvvo girjjis.

Boazodoalu lágideapmi ja guđet leat rievtti lahtut maid muitaluvvo. Vuoigatvuohta eaiggáduššat bohccuid, siidda ja siidaoasi, sajádat lágideamis ja boazodoallovuogatvuođa sisdoallu, dábálaš njuolggadusat boazosiidastallama birra, buriid meanuid birra boazodoalus ja guohtunnjuolggadusaid birra leat guovddáš oasit. Trollheimen boazodollui lea maid čáhkejuvvon sadji.

Girji maid čilge ovddasvástádusa go bohccot leat dagahan vahágiid, ovddasvástádus mii čuovvu vaikko ii leat váruhisvuođain dagahan vahágiid ja dat diggemearrádusat mat dakkár áššiide gusket ja mo dat ovddasvástádus lea dađistaga ovdanboahtán. Lea maiddá biddjon sadji plána- ja huksenlága čilget ja makkár áššiid huksejeaddjit ja doaibmabijuid álggaheaddjit fertejit duohtalit sámi servvodaga ektui.

Lassin lea girjjis maid dárkilis čilgehus Finnmárkku lága, rievttikárten ja hálddašeami ođasteaddji luondduriggodagaid birra Finnmárkku eatnamiid alde. Njuolggadusat ja árvaluvvon njuolggadusat eananhálddašeami birra máddelis Finnmárkku maiddái gieđahallojit.



Tjoahkkájgæsos julevsámegiellaj

[Sammendrag på lulesamisk]

Sáme- ja ællosujttoriektá guosská riektágatjálvisájda mij gullu ednamijda, tjáhttjijda ja luonndoluohkkuj árbbedábálasj sáme årrombájkijn, ja duodden aj muodugasj guosskavasj riektágatjálvisájda sáme kultuvra ja æládusáj suodjalime ja åvddånime gáktuj. Sámerievtá guovdátjin le ællosujttoriektá. Sihke dábij, luonndoadnema ja riektámærrádusáj baktu le ællosujttoriektá buktám ednagav mij uddni gullu sámeriektá vuolláj.

Girjje álgaduvvá soames vuodulasj tiemáj sámeriektás, duola dagu sáme kultuvra Vuodolága suodjalusá birra, gåktu Vuonarijka riektá suoddji sámegielav ja sáme sebrudagájt, Sámedikke birra ja sámij vidjurij birra ietjá rijkajn. Girjje dárkkelitt jielggi sámij histåvråv ja riektáhiståvråv ja ællosujto åvddånimev. Gåktu sáme árbbedábe álgos dåhkkiduváj ja suodjaluváj, hiejtedimegávddaj mij dárojduhttemis vájkkuduváj ja gitta dallutjij gå dåhkkiduváj æládussan mij priváhtariektálattjat suodjaluvvá.

Sámeriektálasj gáldo ja vuohkeoahppo aj vuoroduvvá, gånnå duola dagu Vuona riektá hiebadime tjalmostuvvi. Rijkkagasskasasj iemeálmmuk ja unneplågo riektá li aj vuoroduvvam. Ájnnasamos rijkkagasskasasj ræjdo li dajnas tjielggiduvvam ja aj njuolgadusá iesjmierredime, oassálasstema ja kultuvra suodjalime hárráj.

Girjje tjielggi aj gåktu ednamriektá åmastibme ja dåhkkidibme Vuona riektán doajmmá, gåktu háldadibme adnema vuodujn doajmmá, gåktu árbbedábálasj ávkástallama mij riektájt vaddá doajmmá ja gåktu máhttá hiebadit Vuona riektáj jus galggá sáme kultuvrav bærrájgæhttjat. Gåktu galggá adnet njuolgadusájt mij guosská ællosujto siŋŋalasj rijdojda, ællosujto riektávuodo ja Vuona rijka ekspropriasjåvnnåsuodjalus njuolgadusá aj tjielggiduvvi.

Ællosujto háldadibme ja riektásubjækta aj árvvalattaduvvá. Riektá boahttsujt æjggut, sijdda ja sijddaoase háldadime birra aj giehtoduvvá. Ællosujto riektá sisadno, almulasj njuolgadusá ællosujto hárráj, buorre sujttimdábe ja njuolgadusá guohtomij hárráj li dánna ájnas oase. Trollheimena ællosujto birra aj giehtoduvvá.

Girjje tjielggi aj åvdåsvásstádusáv gå boahttsu le bæjsstalam, åvdåsvásstádusáv mij tjuovvu vájku ij le dågunisvuohta vuodon bæjsstalimijs ja diggemærrádusájt mij dákkir ássjijda gullu ja gåktu dá åvdåsvásstádusá åvddånboahtá. Nággodåjma njuolgadusá aj tjadáduvvi. Girjjáj le aj tjárggam pládna- ja tsiekkadusláhka ja gåktu háldadiddje ja doajmmaåvdåsvásstediddje hæhttuji vieledit ællosujtov, sáme kultuvrav ja sebrudagáv pládnaj bargadijn.

Duodden le girjen stuorra oasse Finnmárkolága birra, rievtesvuodaj guoradallama birra ja Finnmárkoåbmudagá háldadime birra luonndoluohkoj gáktuj. Duodden le aj oasse udnásj ja oajvvaduvvam njuolgadusáj birra mij guosská háldadibmáj ednamijs ja luonndoluohkojs árbbedábálasj sáme dáfujn Finnmárko oarjjela Vuonarijkan.



Iktedimmie åarjelsaemien

[sammendrag på sørsamisk]

Saemie- jïh båatsoereakta lea laante, tjaetsie jïh eatnemevierhtie saemien dajvesne, jïh aaj reaktagyhtjelassh vaarjelimmien jïh evtiedimmien bïjre saemien kultuvreste jïh jieliemijstie. Båatsoereakta lea jarngesne saemiereaktesne. Båatsoe lea provhki, eatnemeåtnojne jïh reaktaåtnojnen tjïrrh viehkiehtamme daan beajjetje saemiereakta.

Gærja såemies vihkeles aamhtesh saemiereakteste åehpiedahta, vuesiehtimmien gaavhtan saemien kultuvre maadthlaakevåaromem åtna, guktie edtja gïelem jïh ektijevoetejielemem gorredidh nöörjen reaktesne, Saemiedigkie, jïh saemien tsiehkieh jeatjah laantine. Vijriesåbpoe saemiej histovrijen jïh reaktahistovrijen bïjre, jïh aaj båatsoereaktan evtiedimmien bïjre, dehtie aareh dåhkasjimmeste saemien provhke-reakteste, akten boelhken dåaresth daaroedehtemen sjïekenisnie, jïh dåhkasjæmman goh jieleme aktine privaaterïekteles vaarjelimmine.

Saemiereaktan reaktagaaltijh jïh vuekiedïejvesidie stoerre sijjieh gærjesne, gusnie jeatjah tjoevkesem beaja dejtie sjïehtedimmide mah tjuerieh dorjesovvedh nöörjen reaktesne. Gaskenasjovnaale aalkoealmetje- jïh unnebelåhkoereakta aaj gamte sijjiem åådtje, dovne gosse voernges dïrregh digkede, jïh gosse digkede njoelkedassi bïjre jïjnjenænnoestæmman, meatanårroejasse jïh materijelle vaarjelæmman aalkoealmetji kultuvreste.

Gærja aaj lea evtiedimmien jïh jååhkesjimmien bïjre laantereaktaj bïjre nöörjen reaktesne, daan nuelesne njoelkedassh eekemen jïh aalteren tïjjen åtnoen bïjre, jïh dej sjïehtedimmiej bïjre mah tjuerieh dorjesovvedh juktie saemien kultuvrem gorredidh. Aaj edtja sjïehtesjimmiem njoelkedassijste tjïelkestidh sisnjelds rïjtedimmine båatsosne, båatsoen reaktavåarome jïh ekspropriasjovnevaarjelimmie nasjonaale reaktan mietie.

Gærjesne aaj båatsoen öörnedimmiem jïh reaktasubjekth digkiedieh. Reaktah bovtsh utnedh, sïjte jïh sïjteåesien sijjieh öörnedimmesne, jïh aaj båatsoereaktan sisvege, sïejhme njoelkedassh båatsoen bïjre, hijven båatsoeaerpievuekieh jïh njoelkedassh gåatomedajven bïjre, leah vihkeles biehkieh daennie gærjesne. Båatsoe Trollheimesne aaj sijjiem åådtjeme.

Vijriesåbpoe dle gærja dïedten bïjre vædtsoesvoeten åvteste mah bovtsh leah dorjeme, dïhte objektijve dïedte jïh dïhte reaktavuekie mij lea evtiesovveme daesnie. Aaj njoelkedasside staeriedimmien jïh dïedtelgimmien bïjre vuartasjamme. Aaj soejkesje- jïh bigkemelaaken bïjre jïh krööhkemh mejtie soejkesjæjjah jïh råajvarimmieaajhterh tjuerieh vaeltedh båatsose, saemien kultuvrese jïh siebriedahkejieliedasse dajve- jïh siebriedahkesoejkesjimmesne.

Lissine dle gærja aktem vijries stuhtjem Finnmaarhkelaaken vadteme, reaktagoerehtallemen jïh reeremen bïjre orrestimmeles vierhtijste Finnmaarhkeneeken dajvesne. Dïhte aaj gïehtjede dejtie raeriestamme jïh daaletje njoelkedasside reeremasse laanteste jïh eatnemevierhtijste dejnie saemien dajvine Finnmaarhken åerjielisnie.



Summary in English

Sámi and reindeer husbandry law deals with legal issues concerning the use of lands, waters, and natural resources witin the traditional Sámi areas, as well as adjacent legal issues relevant to the protection and development of Sámi culture and livelihoods. Central to Sámi law is the rights to reindeer husbandry. Through customs, nature usage, and legal precedents, the reindeer husbandry has contributed significantly to what today goes under the term Sámi law.

The book starts with some basic themes of Sámi law, including the constitutional protection of Sámi culture, the safeguarding of language, livelihood and societal life of the Sámi, the Sámi Parliament, and Sámi relations in other countries. Furthermore, it provides a thorough insight into the historical and legal history background of the Sámi, as well as the reindeer herding right and its development, from an early recognition of Sámi customary law, through phases of suppression during the period of Norwegianization, up to recognition as an industry and livelihood with legal protection under private law.

Significant attention is dedicated to the legal sources and methodology of Sámi law, where, among other things, the focus is placed on the adaptations that must be made in Norwegian law. International indigenous and minority law is also given a wide place, both in describing the key instruments, and in analyzing the norms on self-determination, participation, and the substantive protection of indigenous culture.

Furthermore, the book deals with the acquisition and recognition of land rights in Norwegian law, including the rules on prescription and immemorial usage and the adaptations that must be made to safeguard Sámi culture. The application of the rules to internal cases in reindeer husbandry, the legal basis of that husbandry and expropriation protection under national law are also explained.

The organization and legal entities of the reindeer husbandry are also explained. The right to own reindeer, the siida and the siida units place in the customary organization, as well as the content of the reindeer herding right, general rules on the practice of reindeer herding, good customs in reindeer husbandry, and regulations governing herding activities are important elements here. The reindeer herding in the mountainous areas of Trollheimen is also revealed.

Moreover, the book deals with liability for damage caused by reindeer, objective liability and the case law here developed. Attention has also been paid to the rules on sanctions and coercive measures in reindeer husbandry. Space has also been given for a significant analyzes of the Planning and Building Act and the considerations that planners and project owners must take into account for reindeer herding, Sámi culture in spatial and community planning.

The book also has an extensive section on the Finnmark Act, the legal survey of the land rights in Sámi areas and the governance of renewable resources on the land of the Finnmark Estate (FeFo). Likewise, proposed, and existing rules for the governance of land and natural resources in the Sámi areas south of Finnmark are examined.









KAPITTEL 1
Innledning


[image: ]
Reindrift og store deler av det øvrige grunnlaget for samisk kultur er forankret i bruk av natur og naturressurser. Bildet er fra Gahpperus i Reisadalen i Reinbeitedistrikt 36 Čohkolat ja Biertavárri. Foto: Øyvind Ravna



1.1 Reindriftsrett og rettsforhold om samisk naturbruk

Sameretten omfatter rettsspørsmål som er knyttet til at samene, som folk og urfolk, kan sikre og utvikle sitt språk, sin kultur og sitt samfunnsliv. Samene er som urfolksterkt knyttet til sine land- og ressursområder, og til bruken av disse. Sentralt i denne naturbruken står samisk reindrift, som gjennom sedvaner, naturbruk og rettspraksis har bidratt til mye av det som i dag går under betegnelsen samerett. Rettsspørsmål relatert til samisk naturbruk, vern av samisk kultur, rettsavklaringer og reindrift er dermed bokas tema.

Reindriftsretten står naturlig nok sentralt her. Som fagdisiplin omfatter den rettsspørsmål relatert til samiske reindriftsutøveres bruk av land, vann og naturressurser, samt andre rettsspørsmål av betydning for deres næringsutøvelse og kultur. Herunder er spørsmål om vern mot inngrep fra andre næringer og samfunnet som sådan viktig. Som fagdisiplin omfatter reindriftsretten også de rettigheter og plikter som ligger til reindriftsutøvere i deres næring.

Innenfor det samiske reinbeiteområdet i Norge er retten til reindrift eksklusiv for personer av samisk ætt, som i tillegg må ha familiær tilknytning til reindriften. Reindriftsretten omfatter som sådan et knippe av beføyelser, som i tillegg til beite og flyttlei, består av blant annet rett til husvære, brensel, trevirke, motorferdsel og anlegg nødvendige for reindriften. Reindriftsretten innbefatter også i alminnelighet rett til jakt, fangst og fiske i forbindelse med utøvelse av reindrift. Å holde tilsyn med reinen og å sikre forsvarlig dyrevelferd er noen av pliktene som tilligger reindriftsutøverne.

Både som fagdisiplin og som fortegnelse over materielle rettigheter og plikter har reindriftsretten hatt en svært sentral plass i utviklingen av det rettsvern samisk kultur og bruk av land og vann nyter i dag. Det kan her vises til en kodifisering, lovbeskyttelse og lovregulering som strekker seg tilbake til Lappekodisillen og året 1751. Det er like langt tilbake i tid som Norges eneherredømme over store deler av de områdene i landet hvor det i dag foregår samisk reindrift, strekker seg. Samisk reindrift foregår i dag i utmarksområdene i nordøstre delene av Innlandet fylke, i store deler av Trøndelag og i det aller meste av Nordland, Troms og Finnmark. Reindriften og reindriftsretten har bidratt til utvikling av sedvaner og rettspraksis tilbake fra 1800-tallet som andre deler av det samiske samfunnet, sameretten og samekultur i dag drar veksler på.

Rettsforhold relatert til samisk naturbruk omhandler imidlertid atskillig mer enn reindriftsrett. I likhet med reindriften er store deler av det øvrige grunnlaget for samisk kultur forankret i bruk av natur og naturressurser. Dette omfatter blant annet fastboende samers bruk av utmarksressursene i tilknytning til jordbruk og kystfiske. Bærsanking, innlandsfiske og fangst er her stikkord. Selv om disse næringene ikke lenger har det store inntektspotensialet, er de viktige deler av samiske levemåter og kultur og dermed former for bruk som har krav på rettsbeskyttelse. Reglene om hevd og alders tids bruk kan for slike næringer og slik naturbruk være like relevante som for reindriften. Det samme gjelder deler av den internasjonale urfolksretten.

Dette har gjort det naturlig å la temaet for denne boka strekke seg ut over rettsforhold som omfatter samisk reindrift. Boka vil blant annet ta for seg regler for inngrep i og vern av tradisjonelle samiske landområder, herunder de folkerettslige forpliktelsene Norge har påtatt seg for å verne om det samiske folkets rett til å bruke slike landområder. Gjennomgangen av reglene for rettserverv og rettslig anerkjennelse, herunder reglene om alders tids bruk, vil strekke seg ut over det som alene gjelder reindriftssamisk bruk. Den vil således ha relevans for samisk naturbruk generelt sett. Det samme gjelder for gjennomgangen av den internasjonale urfolksretten, og for konsultasjonsreglene som i 2021 ble tatt inn i norsk lovgivning gjennom sameloven.

Videre har det vært naturlig å la boka omhandle forvaltnings- og rettsavklaringsordningene for utmark og naturbruk som er vedtatt eller foreslått for de samiske områdene; navnlig gjelder det Finnmarkseiendommen og rettskartleggingen i Finnmark samt foreslåtte ordninger for samiske områder sør for Finnmark. En stor del av statsallmenningene i Sør- og Midt-Norge ligger innen det samiske reinbeiteområdet. Regler og forslag til regler for forvaltningen av disse områdene har også fått en plass i boka.

Samlet sett omfatter dette retten til bruk og forvaltning av samenes tradisjonelle landområder og naturressurser, rettsregler relatert til erverv og anerkjennelse av rettigheter til disse områdene samt reglene for vern mot inngrep. Sammen med de tradisjonelle reindriftsrettslige temaene vil dette utgjøre rammene for boka.

Same- og reindriftsretten omfatter rettsregler fra flere rettssystemer: Det er de interne norske rettsreglene, særlig på tingsrettens, arealplanrettens og forvaltningsrettens område, samt de folkerettslige reglene som ivaretar samisk kultur og naturressursrettigheter. Videre har samiske rettsregler, med andre ord samiske sedvaner og rettsoppfatninger, en plass i rettskildetilfanget.

I den første stortingsmeldingen om reindrift, som kom i 1992, uttalte Landbruksdepartementet at uten «klare rettsregler som kan legges til grunn av domstolene og i samfunnsutviklingen for øvrig, ville den samiske reindrift ikke kunne la seg opprettholde som et fortsatt viktig grunnlag for samisk kultur og samfunnsliv».1 Uttalelsen er i dag like aktuell som i 1992, og den kan også utvides til å omfatte annen samisk naturbruk. Bokas målsetting vil følgelig være å bidra til at rettsreglene som angår den samiske reindriften og annen samisk naturbruk, skal framstå klarere.



1.2 Samer, samerett og samepolitikk

Samene er ett av to folk kongeriket Norge er bygd på, noe som ble påpekt av Hans Majestet Kong Harald V da han åpnet det tredje Sameting i 1997. Til forskjell fra andre etniske og språklige minoriteter innebærer samenes lange tilstedeværelse på områdene som etter hvert ble en del av kongeriket, at samene også er urfolk. Dette framgår blant annet av Grunnloven § 108, noe som omtales nærmere i kapittel 2.1.

Samene har sine egne språk,2 sin egen kultur og sine tradisjonelle leveveier hvor det også inngår rettsforståelse og rettsregler som ikke alltid sammenfaller med storsamfunnets. Disse sedvanebetingede reglene gjenspeiles ofte i samenes tradisjonelle næringsveier, som foruten reindrift er jordbruk og kystfiske. Tidligere utgjorde også utmarkshøsting, innlandsfiske og fangst vesentlige bidrag, både i en naturaløkonomi og som biinntekt. I dag er denne utmarkshøstingen av mindre betydning økonomisk sett, mens den fortsatt er av stor betydning kulturelt sett.

Det tradisjonelle landområdet til samene omtales som Sápmi og strekker seg over de fire nasjonalstatene Norge, Sverige, Finland og Russland.3 Det gjør at språklige og kulturelle skiller ikke følger landegrensene, men heller går på tvers av disse. Det gjør også at andre lands interne rett kan ha betydning over landegrensene i Sápmi.

En uttalt fornorskningspolitikk hvor samene skulle assimileres inn i det norske samfunnet, har medført at samisk språk og kultur i lange perioder har blitt tilsidesatt og neglisjert.4 Dette har medført at samene i Norge ikke har hatt de samme muligheter som landets majoritetsbefolkning til å utvikle sin egen rett og rettskultur eller til å få prøvd og pådømt rettsspørsmål på egne premisser og med basis i egne rettsregler. Først i 1990 ble det gitt regler om utvidet adgang til bruk av samisk språk i rettsvesenet.5 Og endelig i 2004 ble Sis-Finnmárkku diggegoddi / Indre Finnmark tingrett opprettet, med samisktalende dommere og funksjonærer og med et spesielt ansvar for å ivareta hensynet til samisk språk, kultur og sedvanerett. Domstolen ble i 2021 slått sammen med Øst-Finnmark tingrett og heter i dag Sis- ja Nuorta-Finnmárkku diggegoddi / Indre og Østre Finnmark tingrett. Ansvar for å ivareta den samiske dimensjonen innen rettsvesenet ligger fortsatt til domstolen.

Samene har også en egen politisk og etnokulturell organisering. De første forsøkene på å etablere kulturpolitiske organisasjoner fant sted tidlig på 1900-tallet, med samelandsmøtet i Tråante (Trondheim) 6.–9. februar 1917 som et høydepunkt,6 uten at disse ledet til varige samiske organisasjoner. I tiåret etter andre verdenskrig, nærmere bestemt i 1953, ble den første internordiske samekonferansen avholdt i Jokkmokk i Sverige,7 noe som ledet til at Nordisk Sameråd ble stiftet i 1956 som en uavhengig samisk kulturpolitisk og politisk organisasjon for de samiske organisasjonene i Finland, Norge og Sverige. I 1992, under den 15. samekonferansen, avholdt i Helsinki, tok Nordisk Sameråd opp en russisk sameorganisasjon som fullverdig medlem. Organisasjonen ble dermed en allsamisk organisasjon og endret da navn til Samerådet.8

Etableringen av sametingene i Norge, Sverige og Finland samt disse organenes overnasjonale samarbeidsorgan Samisk parlamentarisk råd har gitt Samerådet en noe mindre sentral plass i samisk politikk. Samerådet har imidlertid sin tyngde ved å være den eneste allsamiske organisasjonen hvor samer fra Russland er inkludert på linje med andre samer. Dette samarbeidet er imidlertid satt på vent etter Russlands angrepskrig mot Ukraina i 2022.

Samerådet avgir politiske uttalelser, kanaliserer støtte til medlemsorganisasjoner og andre aktører som arbeider for samisk kultur, og representerer samefolket i flere internasjonale fora, blant annet i Arktisk råd, hvor rådet er permanent deltaker. Høsten 2018 bisto eksempelvis Samerådet Åarjel Njaarke sijte i å fremme en klage til FNs komité mot rasediskriminering grunnet i omfattende inngrep i reinbeiteområder på Fosenhalvøya i Trøndelag.9

Den 21. samekonferansen ble avholdt i Tråante (Trondheim) 9. til 11. februar 2017 som del av hundreårsmarkeringen for det første samelandsmøtet,10 og den 22. og hittil siste samekonferansen ble avholdt i Gällivare 10. til 14. august 2022.11

Samenes stilling i de nordiske landene er søkt styrket gjennom en nordisk samekonvensjon. Selv om regjeringene i Norge, Sverige og Finland ga sin tilslutning til et forslag til samekonvensjon i januar 2017,12 er arbeidet ikke sluttført.

Etter 1980 har rettsavklaring, institusjonsbygging og formalisering av dialogen mellom myndighetene og samene stått sentralt i samepolitikken. Det er etablert lover, regelverk og ordninger for å styrke samisk språk, kultur og nærings- og samfunnsliv. Særlig viktig er grunnlovsbestemmelsen som beskytter samisk språk, kultur og samfunnsliv,13 sameloven og Finnmarksloven,14 foreslått av Samerettsutvalget og samekulturutvalget.15 Likeledes er ILO-konvensjon nr. 169 om urfolk og samefolk i selvstendige stater,16 som Norge som første stat i verden ratifiserte i 1990, sentral.

I NOU 1984: 18 Om samenes rettsstilling foreslo Samerettsutvalget opprettelsen av et sameting, noe som ble vedtatt opprettet av Stortinget gjennom sameloven i 1987. Det første Sametinget ble åpnet 9. oktober 1989 i Karasjok av Hans Majestet Kong Olav V. Ole Henrik Magga fra Norske Samers Riksforbund ble valgt som Sametingets første president. I november 2000 ble Sametingets nye parlamentsbygg åpnet av Hans Majestet Kong Harald V.

Sametinget har i dag en betydelig større forvaltningsmyndighet enn da det ble opprettet i 1989. Det er imidlertid fortsatt mer dekkende å karakterisere det som et rådgivende organ (overfor norske myndigheter), enn en samisk selvstyremyndighet, da selvbestemmelsesretten er begrenset.

Det er en målsetting at norsk samepolitikk skal tjene det samiske folket slik at samisk språk, kultur og samfunnsliv skal ha en sikker framtid i Norge. I stortingsmeldingen om samepolitikken fra 2008 uttalte regjeringen Stoltenberg II at den ville føre et aktivt samepolitisk samarbeid med de øvrige statene der samene bor, samt bidra til å utvikle internasjonalt urfolksarbeid i regi av FN og andre internasjonale institusjoner.17 I plattformen til regjeringen Støre uttales det at Norge skal være et foregangsland når det gjelder urfolks rettigheter, og at regjeringen «vil sikre gode rammevilkår for samiske språk, kultur, næringsliv og samfunnsliv».18 Den vil også sikre at Sametinget tilføres ressurser for å kunne ivareta urfolks posisjon nasjonalt samt løfte spørsmål som berører urfolk i internasjonale fora.

Til grunn for samepolitikken ligger det også en erkjennelse av at det i et flertallsstyre kan være vanskelig å ivareta interessene til minoriteter.19 Det er derfor etablert mekanismer som sikrer at samiske perspektiver og vurderinger blir del av grunnlaget for de offentlige beslutningsprosessene. Ratifiseringen av ILO-konvensjon nr. 169 er en del av dette. Konvensjonen sikrer samene en konsultasjons- og deltakelsesrett i saker av betydning for samene, noe som i 2005 ble realisert gjennom en konsultasjonsavtale mellom Norges regjering og Sametinget. I 2021 ble konsultasjonsforpliktelsene lovfestet som kapittel 4 i sameloven.20



1.3 Den samiske reindriftens plass i det norske samfunn

Den samiske reindriften er en del av det norske næringslivet samtidig som den også er en svært viktig del av samisk kultur og næringsliv. Samisk reindrift er en gammel nærings- og livsform basert på sterke kulturelle særtrekk hvor de samiske språkene står sterkt. Sedvaner, kulturell egenart og tilpasning til naturmiljøet har utviklet uformelle institusjoner og rettsregler som bidrar til å styre reindriftsutøvernes handlingsmønster.21 Forankringen i tradisjoner og kulturelle verdier har bidratt til å gjøre reindriften solid og robust, noe som også har gjort den bedre i stand til å motstå ytre påvirkninger, slik som fornorskning, enn andre samiske næringer og kulturer.

Reindriftens tilpasning til naturmiljøet er basert på helårlig bruk av naturlige, ikke-kultiverte beiter. Gressgangene ved kysten er i store deler av det samiske reindriftsområdet sentrale for vekst, utvikling og oppmagasinering av energireserver sommerstid, mens lavbeitene, som fortrinnsvis forefinnes i innlandet eller til fjells, er avgjørende for overlevelse i vintermånedene. Bruken av et flyttesystem i tråd med årstidene er reinens økologiske tilpasning og aktivum. Dette gjør reindriften i stand til å utnytte de skrinne biologiske ressursene i de subarktiske områdene til matproduksjon uten fast fôring og bruk av kulturbeiter. Dette er reindriften som næring alene om.

Det foregår reindrift i nærmere 140 av Norges kommuner over et landareal på ca. 140 000 km² eller om lag 40 prosent av Norges brutto fastlandsareal. Om lag 70 prosent av reindriften finner sted i Finnmark, hvor det er om lag 150 000 rein. Samlet er det drøyt 215 000 rein innen det samiske reinbeiteområdet i Norge.22 Reindriften er organisert i mindre driftsgrupper, betegnet som siida eller sijte.23 Administrativt er næringen organisert i om lag 80 reinbeitedistrikter fordelt på seks regionale reinbeiteområder fra Finnmark i nord til Drevsjøen og Vurrusjøen i Innlandet fylke i sør. Selv om reindriften foregår over store deler av Norge, er den ikke en stor næring regnet i antall sysselsatte. Innen de seks regionale reinbeiteområdene er det, per 31. mars 2023, 539 reineiere som innehar siidaandel (tidligere driftsenhet), og til sammen er 3291 personer helt eller delvis sysselsatt i næringen.24

Det samiske reinbeiteområdet i Norge strekker seg fra Hedmark og nordover så langt Norge rekker, og er inndelt i seks regionale reinbeiteområder. Det foregår også samisk reindrift i Trollheimen. Kilde: Landbruksdirektoratet/Kartverket/Norsk lisens for offentlige data (NLOD).


Den samiske reindriften i Norge har ikke alltid høstet anerkjennelse fra myndighetshold, noe jeg kommer tilbake til i kapittel 4. I dag har reindriften både som næring, som matprodusent og som samisk kulturbærer bred politisk støtte i Norge. Sagt med regjeringen Solbergs ord i stortingsmeldingen om reindrift fra 2017 er reindriften «en grunnleggende forutsetning for samisk kultur og samfunnsliv [og] […] en rasjonell måte å utnytte ressursgrunnlaget på».25 Likeledes har regjeringen Stoltenberg II, i stortingsmeldingen om landbruks- og matpolitikk i 2012, uttalt at «[i] tillegg til å være en viktig næring i mange samiske områder, er reindriften arena for bevaring og utvikling av samisk språk, håndverk og naturkunnskap [og] […] derfor ansett som en viktig eksponent for samisk kultur».26 Regjeringen Stoltenberg påpekte samme sted at «[d]en nomadiske driftsformen med flytting mellom ulike årstidsbeiter bidrar til en god utnyttelse av beiteressurser i fjell og utmark».

Den samiske reindriftens posisjon som kulturbærer for en minoritet og et urfolk gjør at reindriftspolitikken skiller seg fra annen næringspolitikk, idet myndighetene har folkerettslig ansvar for å ivareta reindriften. Siden 2007 har denne politikken vært forankret i en tredelt målsetting om økologisk, økonomisk og kulturell bærekraft, noe jeg kommer tilbake til i kapittel 2.4.



1  St.meld. nr. 28 (1991–92) En bærekraftig reindrift s. 83.



2  Det finnes ti forskjellige samiske språk. Disse omtales nærmere i kapittel 2.3.



3  Berg-Nordlie og Gaski, Sápmi i Store norske leksikon, hentet 20. august 2023 fra https://snl.no/Sápmi



4  Fornorskningsperioden strekker seg fra ca. 1850 til 1950 med en avviklingsfase fram til 1980, se Minde, «Fornorskinga av samene – hvorfor, hvordan og hvilke følger?», Samisk skolehistorie 1, Davvi Girji (2005); Andenæs og Fliflet, Statsforfatningen i Norge 11. utg. (2017) s. 625; et utfyllende bilde av fornorskningspolitikke er gitt i Dokument 19 (2002–2023) Sannhet og forsoning – grunnlag for et oppgjør med fornorskningspolitikk og urett mot samer, kvener/norskfinner og skogfinner, s. 188–255; Fornorskningsperioden omtales nærmere i punkt 3.3.5 nedenfor.



5  Lov 12. juni 1987 nr. 56 om Sametinget og andre samiske rettsforhold (sameloven) §§ 1-5 og 3-4; Bestemmelsene ble inntatt ved endringslov nr. 78/1990 og satt i kraft fra 1. januar 1992. Fra samme tidspunkt ble samisk formelt sidestilt med norsk som offisielt språk i Norge.



6  Dette omtales i kapittel 2.8 nedenfor.



7  Aarseth, Norsk Samepolitikk 1945–1990: Målsetting, virkemidler og resultater, Norsk Folkemuseum (2006) s. 36; Nærmere om den historiske utviklingen i punkt 2.4.2 nedenfor.



8  Berg-Nordlie, «Samerådet» i Store norske leksikon, hentet 6. september 2023 fra https://snl.no/Samerådet



9  Klagen er nærmere omtalt i punkt 6.4.4.



10  På den 21. samekonferansen ble Tråante deklarationen vedtatt. Den omhandler blant annet samisk selvbestemmelse, rettigheter til land, vann og naturressurser og samisk språk, tradisjonell kunnskap og tradisjonelle samiske uttrykk.



11  På den 22. samekonferansen ble det blant annet vedtatt en resolusjon om at samiske rettigheter fastsatt av domstolene, må implementeres. Det ble her vist til sakene Fosen, Girjas og Ohcejohka-Veahčatjohka.



12  Regjeringen.no, Nordisk samekonvensjon, https://www.regjeringen.no/no/tema/urfolk-ogminoriteter/samepolitikk/nordisk-samisk-samarbeid/nordisk-samekonvensjon/id86937/



13  Vedtatt som Grunnloven § 110 a i 1988, i dag § 108. Bestemmelsen omtales i kapittel 2.1.



14  Hhv. lov 12. juni 1987 nr. 56 om Sametinget og andre samiske rettsforhold (sameloven) og lov 17. juni 2005 nr. 85 om rettsforhold og forvaltning av grunn og naturressurser i Finnmark fylke (Finnmarksloven).



15  Hhv. i NOU 1984: 18 Om samenes rettsstilling, NOU 1985: 14 Samisk kultur og utdanning og NOU 1997: 4 Naturgrunnlaget for samisk kultur; I 2021 fikk sameloven et kapittel 4 om konsultasjoner, foreslått i NOU 2007: 13 Den nye sameretten.



16  ILO-konvensjon nr. 169 om urfolk og stammefolk i selvstendige stater, vedtatt i Genève 27. juni 1989, ratifisert av Norge 20. juni 1990, i kraft 5. september 1991.



17  St.meld. nr. 28 (2007–2008) Samepolitikken s. 27.



18  Hurdalsplattformen for en regjering utgått fra Arbeiderpartiet og Senterpartiet 2021–2025 (2021), s. 39.



19  St.meld. nr. 28 (2007–2008) s. 27.



20  Lov 11. juni 2021 nr. 76 om endringer i sameloven mv. (konsultasjoner), i kraft 1 juli 2021; Lovendringen og konsultasjonsavtalen omtales i kapittel 7.2 nedenfor.



21  Riseth, Reindrift og ressursforvaltning, Vett og viten (2015) s. 74.



22  Landbruksdirektoratet, Ressursregnskap for reindriftsnæringen: For reindriftsåret 1. april 2022–31. mars 2023 (2023) vedlegg 1 s. 26 (tabell 2).



23  Siida er den nordsamiske betegnelsen, mens sijte er den sørsamiske.



24  Landbruksdirektoratet, Ressursregnskap for reindriftsnæringen: For reindriftsåret 1. april 2022–31. mars 2023 (2023), vedlegg 1 s. 26 (tabell 1). Antall siidaer og fordeling av sysselsatte i næringen på de ulike områdene innen det samiske reinbeiteområdet er nærmere omtalt i punkt 10.6.1 og tabell 10.3.



25  Meld. St. 32 (2016–2017) Reindrift. Lang tradisjon – unike muligheter s. 5.



26  Meld. St. 9 (2011–2012) Landbruks- og matpolitikken s. 178.









KAPITTEL 2
Noen grunnleggende temaer fra samerett og samepolitikk

Det første samelandsmøtet ble holdt i Tråante (Trondhjem) 6. til 9. februar 1917. Den 6. februar er derfor samenes nasjonaldag. Bildet er fra Tråante 6. februar 2017 under den feiringen av 100-års jubileet for det første samelandsmøtet. Foto: Sámediggi Sametinget
 

Dette kapitlet behandler noen viktige temaer i sameretten, blant annet de konstitusjonelle forpliktelsene statens myndigheter har påtatt seg overfor samene som folk og urfolk i Norge, Sametingets plass og rolle i det samiske samfunnet og i statens forvaltning og reglene om samisk språk. Kapitlet tar også for seg reindriftslovens27 og reindriftspolitikkens formål og samiske forhold i andre land. Det har også en kort presentasjon av de nasjonale minoritetene i Norge.


2.1 Det konstitusjonelle vernet av samisk kultur, språk og samfunnsliv


2.1.1 Grunnloven § 108 og dens bakgrunn og formål

Grunnloven § 108 er den nasjonale rettskilden av høyest rang når det gjelder vern av samisk kultur i vid forstand. Etter grunnlovsendringen 15. mai 2023 lyder den slik:


Det påligger statens myndigheter å legge forholdene til rette for at det samiske folk, som urfolk, kan sikre og utvikle sitt språk, sin kultur og sitt samfunnsliv.



Bestemmelsen ble i sin opprinnelige utforming vedtatt i 1988 for å gi bindende retningslinjer for norsk samepolitikk.28

Grunnlaget for norsk samepolitikk er i dag at staten Norge er etablert på territoriet til to folk – nordmenn og samer – og at begge folkene har den samme rett til å kunne utvikle sitt språk, sin kultur og sitt samfunnsliv.29 Samene har som urfolk og minoritet et folkerettslig krav på vern av sitt språk og sin kultur. At majoriteten av samene bor i Norge, gjør at norske myndigheter har et særlig ansvar for å ivareta samisk kultur i vid forstand.30

Disse erkjennelsene er et resultat av rettsutviklingen i siste halvdel av det forrige århundret, noe som omtales i kapittel 3.4 nedenfor. De har ledet til at samenes stilling som urfolk og etnisk og språklig minoritet er blitt anerkjent og gitt rettsvern gjennom lovgivning og institusjonsetablering. En milepæl i denne utviklingen var vedtakelsen av den nevnte grunnlovsparagrafen. Det etablerer et vern av samenes språk, kultur og samfunnsliv, og blir ofte omtalt som sameparagrafen.

Bestemmelsen er basert på et forslag som opprinnelig ble fremmet og vedtatt på Norske Samers Riksforbunds landsmøte i 1982, og den må ses som et resultat av striden om Alta–Kautokeino-vassdraget.31 Forslaget ble drøftet og bearbeidet av Samerettsutvalget, som fremmet utkast til en slik paragraf i NOU 1984: 18.32

Formålet med bestemmelsen er å stille opp bindende retningslinjer for myndighetenes politikk overfor samene ved å etablere et prinsipp om at det samiske folkets språk, kultur og livsform sikres og gis utviklingsmuligheter. Samerettsutvalget formulerte målsettingen slik:


Statsmyndighetene plikter å føre en politikk i samsvar med det prinsipp at den samiske folkegruppes språk, kultur og samfunnsliv (livsform) skal bli sikret og få utviklingsmuligheter. Statsmyndighetene vil derved ikke ha rettslig adgang til å føre en politikk i strid med dette prinsipp. Bestemmelsen stiller dette krav både til lovgivning og andre myndighetshandlinger.33



Ved grunnlovsrevisjonen i 2014 ble bestemmelsen oppdatert språklig og kronologisert som § 108. Stortinget og regjeringen ønsket også å synliggjøre samenes stilling som urfolk, noe som kom til uttrykk gjennom forslag til endring i Grunnloven § 108.34 Ved behandlingen i Stortinget våren 2019 oppnådde ikke forslagene grunnlovsmessig flertall.35 Stortingsflertallet uttrykte imidlertid ønske om å finne en formulering som kunne vedtas etter valget i 2021.

Våren 2020 fremmet en rekke stortingsrepresentanter et nytt forslag til endring av Grunnloven § 108, slik at det skal framkomme av bestemmelsen at samene er urfolk. Forslagsstillerne anfører at en slik status er rettslig og politisk uomtvistet og fastslått av Høyesterett.36

Det ble også vist til at det siden 2000 har vært fastslått i § 17 i Finlands grunnlov at samene er urfolk. Samtidig uttalte forslagsstillerne at «[d]e foreslåtte endringene vil ikke på noe punkt gi § 108 et annet rettslig innhold enn paragrafen hadde før endringene trer i kraft». Sametinget støttet endringsforslaget i vedtak 14. juni 2021.

Forslaget ble behandlet av Stortingets kontroll- og konstitusjonskomité våren 2023, hvor flertallet, alle unntatt Fremskrittspartiet, stilte seg bak anmodningen om å anerkjenne samene som urfolk i Grunnloven. Flertallet understreker at grunnlovsendringen er en viktig anerkjennelse av det samiske folk og dets språk og kultur. Videre understreket flertallet at forståelsen av hvem som er å regne som urfolk, «bygger på ILO-konvensjon nr. 169, siden samene er et folk som bebodde Norge da ‘de nåværende statsgrenser ble fastlagt, og som – uansett deres rettslige stilling – har beholdt alle eller noen av sine egne sosiale, økonomiske, kulturelle og politiske institusjoner’».37



2.1.2 Rettslig betydning

Sameparagrafen i Grunnloven har tidligere blitt oppfattet som at den hovedsakelig har et politisk og moralsk innhold.38 Sitatet fra Samerettsutvalget ovenfor viser imidlertid at det ble forutsatt at bestemmelsen skulle ha et rettslig innhold, den gang primært rettet mot Stortinget og utøvende statlige myndigheter. I dag er det neppe tvilsomt at grunnlovsparagrafen stiller opp rettslige forpliktelser.39 Og selv om Stortinget, da det vedtok endringene av bestemmelsen våren 2023, la til grunn at det ikke på noe punkt ga § 108 et annet rettslig innhold enn den hadde, må det antas at det har betydning at det med den største rettslige tyngde som kan nyttes i Norge, uttales at samene er både et folk og et urfolk.

I Rt. 1992 s. 1037 (militærnekt) tok Høyesterett stilling til sameparagrafens rekkevidde i forbindelse med en militærnektersak. I en enstemmig kjennelse påpekte førstvoterende at bestemmelsen «først og fremst retter seg mot Stortinget og regjeringen». Den kunne ikke danne grunnlag for at samer kunne kreve seg fritatt for å gjøre slik militærtjeneste som ifølge Grunnloven § 109 gjelder for alle landets borgere.

Menneskerettighetsutvalget nedsatt av Stortingets presidentskap i forbindelse med grunnlovsrevisjonen 2014, har, i likhet med Samerettsutvalget 30 år tidligere og Høyesterett i 1992, lagt til grunn at grunnlovsbestemmelsen først og fremst er retningsgivende for Stortinget og regjeringen. Utvalget peker på at disse organenes tilretteleggingsplikt er oppfylt gjennom en rekke lover. Det påpeker imidlertid at «[p]rinsippet som kommer til uttrykk i bestemmelsen, får betydning ved tolkningen av lover og ved anvendelse av sedvanerettslige regler, for eksempel som en retningsgivende bestemmelse for forvaltningens skjønnsutøvelse».40

I den enstemmige plenumsdommen HR-2018-456-P (Nesseby) uttaler førstvoterende på generelt grunnlag at Grunnloven § 108 er den grunnleggende norske bestemmelsen om samenes rettigheter, hvoretter han viser til det nevnte sitatet fra Menneskerettighetsutvalget (avsnitt 91). Dermed understrekes bestemmelsens betydning ved tolkningen av lover og ved anvendelse av sedvanerettslige regler.

Med henvisning til nevnte avsnitt i Nesseby-dommen uttaler førstvoterende i HR-2018-872-A (Femund sijte), med de øvrige dommeres tilslutning, at Grunnloven § 108 «fastlegger statens rettslige forpliktelser overfor samene og har selvstendig betydning ved tolkningen av lover og ved anvendelse av sedvanerettslige regler». Førstvoterende påpeker også, med henvisning til Susann Funderud Skogvang,41 at bestemmelsen kan «være et selvstendig rettsgrunnlag der andre rettskilder ikke gir noe svar» (avsnitt 39). Dette gjentas i HR-2021-1975-S (Fosen), hvor det heter: «Grunnlovsbestemmelsen bygger på artikkel 27 og kan være et selvstendig rettsgrunnlag der andre rettskilder ikke gir noe svar, jf. HR-2018-872-A avsnitt 39» (avsnitt 99).

Sameparagrafen etablerer således en regel om at det samiske folk, som urfolk, skal sikres og gis utviklingsmuligheter for sitt språk, sin kultur og sin livsform. Som en del av Grunnloven er det riktig å karakterisere paragrafen som en prinsippbestemmelse.

Systematisk tilhører den generasjonen av menneskerettsbestemmelser i Grunnloven hvor vi finner paragrafen om sikring av menneskerettigheter (§ 92, tidligere § 110 c), rett til arbeid (§ 110) og rett til miljø og naturmangfold (§ 112, tidligere § 110 b). Grunnloven § 109 om rett til utdanning kan også medtas, selv om den er betydelig yngre enn de forannevnte.42 Selv om det kan anføres at disse bestemmelsene bærer preg av programerklæringer, vil bestemmelsene og deres forarbeider samt praksis rundt disse kunne være relevante kilder ved tolkning av sameparagrafen. Dette kommer jeg straks tilbake til.

Grunnloven § 108 er således en andregenerasjons menneskerettsbestemmelse i Grunnloven. Den skiller seg fra de klassiske menneskerettsbestemmelsene, slik som § 96 om at ingen kan dømmes uten hjemmel i lov og § 97 om forbud mot lover med tilbakevirkende kraft, når det gjelder mulighet for håndheving. Skillet ligger blant annet i at de to sistnevnte bestemmelsene kan håndheves gjennom domstolenes prøvelsesrett av lovers grunnlovsmessighet. Det er vanskelig å se for seg håndheving av brudd på §§ 108 og 112 på tilsvarende måte fordi det konkrete innholdet i forpliktelsene er langt vagere. Sagt på en annen måte: De rettighetene som er sikret i §§ 96 og 97, er, i betraktelig større grad enn rettighetene i §§ 108 og 112, egnet for håndheving ved domstolene.

Dette innebærer også at det er vanskelig å finne rettspraksis som er avgjort på bakgrunn av sameparagrafen. Det er imidlertid ikke tvilsomt at hvis en lov eller et vedtak blir funnet å stride mot Grunnloven § 108, må loven vike eller vedtaket kjennes ugyldig.

Bestemmelsen kan altså ha selvstendig betydning ved tolkningen av lover og ved anvendelse av sedvanerettslige regler. Som lex superior legger grunnlovsbestemmelsene føringer på tolkningen av lovbestemmelser av lavere rang. Som nevnt kan de samtidige grunnlovsbestemmelsene ha betydning for tolkningen av innholdet i § 108. Skogvang viser i den sammenheng til miljøparagrafen i Grunnloven § 112, hvor det i forarbeidene uttales at den har rettslig betydning i fire henseender.43 For det første er den en retningslinje for Stortingets lovgivermyndighet i miljøspørsmål. For det andre legger den bånd på forvaltningens skjønnsutøvelse i slike spørsmål. For det tredje er den et viktig moment ved tolkningen av regelverk med betydning for miljøet. Endelig kan paragrafen være et mer selvstendig grunnlag i spørsmål lovgiver ikke har tatt stilling til. Også sameparagrafens rettslige betydning må forstås på en slik måte. Som vi har sett, har standpunktet fått støtte av Høyesterett i HR-2018-872-A (Femund sijte) og i HR-2021-1975-S (Fosen), hvor domstolen påpeker at bestemmelsen kan være et selvstendig rettsgrunnlag der andre rettskilder ikke gir svar.

Sameparagrafen vil dermed være retningsgivende for Stortingets lovgivende myndighet, den vil legge bånd på forvaltningens skjønnsutøvelse i samesaker, den vil være et viktig moment ved tolkningen av regelverk med betydning for samene, og den vil utgjøre et selvstendig grunnlag der andre rettskilder ikke gir tydelige svar.

Paragrafens rettslige tyngde er for øvrig understreket av Stortingets utenriks- og konstitusjonskomité, som, da paragrafen ble vedtatt, uttalte at Stortinget i den mest høytidelige og forpliktende form vår rettsorden kjenner, har anerkjent og trukket konsekvenser av det faktiske forhold at det gjennom Norges historie har eksistert en egen samisk folkegruppe i vårt land.44 At Stortinget våren 2023 endret Grunnloven § 108 slik at det ble kodifisert at samene er et folk og et urfolk, understreker bestemmelsen rettslige tyngde i dag.45



2.1.3 Rettighets- og pliktsubjekt

Rettighetssubjekt er etter sameparagrafen, slik den lyder etter endringen i mai 2023, «det samiske folk, som urfolk». Som påpekt av Skogvang tilsier hensynene bak bestemmelsen at den også omfatter samer fra Sverige, Finland og Russland, vel å merke når de er på norsk jord.46 Naturlig nok er det heller ikke noe krav at vedkommende same må være innskrevet i Sametingets valgmanntall.

Pliktsubjekt er etter Grunnloven § 108 statens myndigheter. Samerettsutvalget har lagt til grunn at begrepet både kan forstås i vid forstand som alle offentlige myndigheter innbefattet fylkeskommunene og kommunene, og i snever forstand som myndighet på nasjonalt, statlig nivå. Utvalget klargjør imidlertid at forpliktelsen etter Grunnloven kun skal påligge regjering og storting.47 Hele den utøvende statlige myndighet er imidlertid omfattet av regjeringen, herunder direktorater og statsforvalterembeter.

Samerettsutvalget forutsatte at Stortinget trekker opp retningslinjer for gjennomføring av forpliktelsene, hvoretter regjeringen treffer de nødvendige vedtak for å sette disse ut i livet. I den sammenheng kan regjeringen, innenfor rammen av retningslinjene, gi pålegg til kommuner og fylkeskommuner.48

I domstolsutredningene på 1990-tallet ble sameparagrafen oppfattet å pålegge staten forpliktelser i forbindelse med domstolorganiseringen. Domstolkommisjonen uttrykte dette slik:


Når Grunnloven § 110a gir statens myndigheter plikt til å legge forholdene til rette for at den samiske folkegruppe kan sikre og utvikle sitt språk, kultur og samfunnsliv, innebærer det også krav til domstolene og deres organisasjon og krav til dommernes kompetanse, innsikt og holdninger.49



Dette kravet innbefatter også krav til dommerne vedrørende kunnskap i same- og reindriftsrett.50 Også strukturutvalget for herreds- og byrettene vektla grunnlovsparagrafen i relasjon til domstolene, noe som ledet til at Indre Finnmark tingrett ble etablert i Tana i 2004.51



2.1.4 Etter modell av FNs konvensjon om sivile og politiske rettigheter artikkel 27

Grunnloven § 108 er uformet etter modell av FN-konvensjonen om sivile og politiske rettigheter (SP)52 artikkel 27 – eller slik det ble uttalt av Samerettsutvalget: «i det vesentlige med Norges forpliktelser ifølge innholdet i […] konvensjonen [om sivile og politiske rettigheter artikkel 27]».53 Artikkel 27 ble også vektlagt av lovgiver i oppfølgningen av utvalgets forslag.54 Det er dermed en klar sammenheng mellom grunnlovsbestemmelsen og SP artikkel 27.

Ifølge Samerettsutvalget II innebærer det at grunnlovsbestemmelsen skal tolkes i samsvar med det som til enhver tid er folkerettens krav til norske myndigheter, noe som «også få betydning for bestemmelsens rettslige betydning i saker som gjelder rettigheter til land og vann i samiske bosettingsområder».55

Sammenhengen og dynamikken mellom de to bestemmelsene tilsier også at praksis fra FNs menneskerettskomité er relevant i tolkningen av grunnlovsbestemmelsenes rekkevidde og innhold.




2.2 Sametinget, Sametingets valgmanntall og andre samiske forhold


2.2.1 Begrunnelsen for å opprette Sametinget

Sametinget er et representativt folkevalgt organ for samer i Norge. Det er opprettet i medhold av sameloven,56 hvor det i § 1-2 framgår at «[d]en samiske folkegruppe skal ha et eget landsomfattende sameting valgt av og blant samene». Sametingets arbeidsområde og myndighet er regulert i § 2-1 og omfatter «alle saker som etter tingets oppfatning særlig berører den samiske folkegruppe». Sametingets virksomhet er regulert i sameloven.

Høsten 2000 ble sametingsbygget i Karasjok / Kárášjohka åpnet. Signalbygget er tegnet av arkitektene Stein Halvorsen og Christian Sundby og inneholder, i tillegg til selve tingsalen, kontorer og møterom samt Samisk spesialbibliotek (Sámi sierrabibliotehka). Foto: Jaro Hollan, Sametinget (t.v.) og Jan Helmer Olsen, Sametinget pressebilde (t.h.).


Begrunnelsen for å opprette Sametinget ble gitt av Samerettsutvalget, og ligger i at samene tallmessig utgjør et mindretall i det norske statssamfunnet. Det innebærer at samene er underlagt den lovgivning og de politiske verdier som folkeflertallet i Norge til enhver tid gjør gjeldende. Ifølge utvalget forutsetter en rettferdig behandling av en minoritet «at majoriteten er villig til å gi minoriteten et tilstrekkelig rettsvern for minoritetens egne rettsoppfatninger og verdiforestillinger».57 Denne oppfatningen fikk lovgivers tilslutning.58 Opprettelsen av Sametinget kan således begrunnes i at samene som minoritet i Norge i alminnelighet ikke vil nå fram i ordinære demokratiske organer basert på flertallsdemokrati, og at de dermed har behov for et eget representativt organ og talerør.

Dermed pekes det også mot folkesuverenitetsprinsippet. Det sier at all legitim statsmyndighet skal utgå fra folket, og innebærer blant annet at utøvelse av statlig myndighet skjer med utgangspunkt i en folkevalgt nasjonalforsamling.59 Sametinget erstatter ikke en slik nasjonalforsamling, men det utgjør et representativt talerør for et minoritetsfolk som er underlagt et majoritetsfolks nasjonalforsamling.

Erkjennelsen av at staten Norge er grunnet på territoriet til to folk, noe som norsk samepolitikk i dag bygger på, er også en svært relevant begrunnelse for Sametingets opprettelse, selv om denne ikke ble nyttet av Samerettsutvalget. At utvalget ikke nyttet en slik begrunnelse, var nok et resultat av at dette var en uvant tanke framfor et bevisst valg tidlig i 1980-årene. Dette er imidlertid løftet tydelig fram av landets øverste utøvende myndighet, både ved Grunnlovsrevisjonen i 2014 og senest i regjeringen Støres regjeringsplattform og i forarbeidene til endringen av Grunnloven § 108, som fant sted 15. mai 2023.60

Opprettelsen av Sametinget kan videre begrunnes i at samene som urfolk og minoritet har rett til å ha innflytelse over sin framtid, en rett som i dag er forankret i Grunnloven § 108. Opprettelsen kan også begrunnes i at Norge har forpliktelser overfor samene gjennom internasjonale avtaler og interne lover, slik som sameloven, Finnmarksloven, plan- og bygningsloven, kulturminneloven, reindriftsloven, opplæringslova og stadnamnslova.

Ser vi på Sametinget i en historisk kontekst, var dets forløpere Samisk råd for Finnmark, som ble videreført gjennom Norsk sameråd, som eksisterte fram til Sametinget ble opprettet i 1989.61

I dag henter Sametinget stor grad av legitimitet fra å være et folkevalgt organ for samefolket. Det kan også anføres at legitimeten hentes fra internasjonale rettsregler Norge har sluttet seg til, samt fra nasjonale rettsregler vedtatt for å verne om samisk kultur.62



2.2.2 Sametingets organisering

Sametinget ble ved åpningen i 1989 etablert som et rådgivende organ, lokalisert til Karasjok. Sametinget i plenum er Sametingets øverste organ og myndighet hvor samtlige folkevalgte representanter møtes, vanligvis fire ganger i året. Plenum fastsetter tingets arbeidsorden og utformer regler og retningslinjer for all annen virksomhet i regi av Sametinget, jf. sameloven § 2-1. Plenum har valgt å organisere sitt arbeid med en plenumsledelse, komiteer og utvalg.

Sametinget består av 39 representanter valgt fra sju valgkretser, jf. § 2-4 første ledd. Representantene velges ved direkte valg fra et eget samemanntall, jf. §§ 2-3 og 2-6. I praksis skjer det ved valg ut fra lister etablert av politiske partier, interesseorganisasjoner og lokale lag, hvor også norske politiske partier er godt representert. Valg avholdes samtidig med stortingsvalg, og valgperioden er fire år.

Sametinget er basert på parlamentarisme, der sametingsrådet utgår fra flertallet i Sametingets plenum.63 Sametingsrådet har det politiske ansvaret for Sametingets løpende virksomhet, herunder den administrative virksomheten, og ses på som Sametingets regjering. Sametingsrådet består av fem medlemmer og ledes av Sametingets president. Sametingsrådet fremmer innstillinger overfor plenum i saker som gjelder fordeling av Sametingets budsjett, tiltak til påfølgende års statsbudsjett, Sametingets årsmelding, hovedretningslinjer for Sametingets tilskuddsordninger og andre saker som etter en selvstendig vurdering bør fremmes.

Sametinget har i tillegg tre fagkomiteer. Det er plan- og finanskomiteen, oppvekst-, omsorgs- og utdanningskomiteen og nærings- og kulturkomiteen. Alle Sametingets representanter er medlem av en av de tre fagkomiteene. De behandler saker innen sitt ansvarsområde og gir innstilling til Sametinget i plenum.

Sametinget har også en kontrollkomité. Den skal utøve parlamentarisk kontroll og styringskontroll over virksomheten som finansieres over Sametingets budsjett. I dette ligger det også å kontrollere Sametingets årsregnskap og eventuelle merknader til regnskapet fra Riksrevisjonen. Komiteen kan foreta de undersøkelser i Sametingets administrasjon som den anser som nødvendig. Kontrollkomiteen avgir innstilling til Sametingets plenum i saker den tar opp til behandling, enten som en egen sak eller gjennom komiteens årsmelding.

I tillegg til fagkomiteene og kontrollkomiteen har Sametinget også et eget tilskuddsstyre og et eget språkstyre. Tilskuddsstyret forvalter Sametingets tilskuddsordninger, mens språkstyret er Sametingets fagorgan i språkspørsmål. Det har tre nordsamiske, en sørsamisk og en lulesamisk representant.

Sametinget har en egen administrasjon lokalisert til tingets bygg i Karasjok. I tillegg har Sametinget kontorer i Kautokeino, Varangerbotn, Tromsø, Snåsa, Drag, Kåfjord og Evenes.



2.2.3 Sametingets arbeidsområder og myndighet

Selv om det kan sies at Sametingets virksomhet har visse fellestrekk med arbeidet til Stortinget, regjeringen og departementene, slik det er uttalt av Arbeids- og inkluderingsdepartementet,64 har det ingen lovgivende myndighet og svært lite selvstendig, utøvende myndighet. Slik sett kan det være treffende å se på Sametinget som et statlig forvaltningsorgan underlagt beslutninger og budsjett fra moderstatens nasjonalforsamling.65 Det er likevel mer relevant å se på Sametinget som et folkevalgt organ for samene, men som har en krevende todelt oppgave uten mye selvstendig beslutningsmyndighet. Samtidig har det vært en vesentlig utvikling i Sametingets reelle myndighet siden etableringen i 1989. Torvald Falch og Per Selle påpeker at den gradvise styrkingen og profesjonaliseringen av Sametinget både politisk og administrativt har gitt tinget en viktig posisjon og innflytelse på lover og administrative tiltak av betydning for samisk kultur og samfunn, ikke minst gjennom konsultasjonsretten.66

Sametingets arbeidsområde er som nevnt regulert i § 2-1 og omfatter «alle saker som etter tingets oppfatning særlig berører den samiske folkegruppe». Sametinget kan av eget tiltak reise og avgi uttalelse om alle saker innenfor sitt arbeidsområde. Det kan av eget tiltak også legge fram saker for offentlige myndigheter og private institusjoner mv., jf. § 2-1 andre ledd.

Av § 2-1 tredje ledd framgår det at Sametinget kan få delegert myndighet til å forvalte de bevilgninger som er avsatt til samiske formål over det årlige statsbudsjettet. At Sametingets beslutningsmyndighet er begrenset, framgår av samme paragraf fjerde ledd, hvor det heter at «Sametinget har beslutningsmyndighet når dette følger av andre bestemmelser i loven eller er fastsatt på annen måte».

Sametingets myndighet eller arbeidsoppgaver kan kategoriseres i myndighet gitt i lov eller forskrifter, myndighet til å fordele økonomiske tilskudd, samt mer uformell politisk innflytelse. Tilskuddsmyndigheten omfatter adgang til å bevilge tilskudd til blant annet språk, kunnskapsutvikling, arealvern, miljø og klima, næringer, kultur, kulturminnevern, helse og internasjonale tiltak.67 Den drøftes ikke nærmere her.

I fortsettelsen skal vi se på myndighet gjennom lovgivning og forskrifter samt på den mer uformelle myndigheten til Sametinget gjennom konsultasjonsretten.

Forvaltning av samiske kulturminner, hjemlet i kulturminneloven, er en sentral del av Sametingets myndighet.68 Den er forskriftsdelegert, og Sametinget er faglig underlagt Riksantikvaren og Klima- og miljødepartementet. I tillegg til formell vedtakskompetanse etter kulturminneloven omfatter Sametingets ansvar ivaretakelse av samiske kulturminnehensyn i plan- og byggesaker etter plan- og bygningsloven. Sametinget kan blant annet fremme innsigelse der planer er i strid med nasjonale og viktige regionale interesser.69

Sametinget er videre gitt myndighet i saker om vern og utvikling av samisk språk i Norge, jf. sameloven § 3-12.70

Sametinget har også adgang til å fastsette forskrifter om læreplaner for opplæring i samisk språk i grunnskolen og i den videregående skolen og om læreplaner for særskilte samiske fag i den videregående opplæringen (i praksis i fagene språk, duodji og reindrift) med hjemmel i opplæringslova.71

Myndighet delegert gjennom lov og forskrift omfatter også adgang til å gi forskrifter om bruk av det samiske flagget, jf. sameloven § 1-6.72

Sametinget er også gitt myndighet etter Finnmarksloven og reindriftsloven.73 Ifølge Finnmarksloven kan Sametinget gi retningslinjer for hvordan virkningen for samisk kultur, reindrift, utmarksbruk, næringsutøvelse og samfunnsliv av endret bruk av utmark skal bedømmes etter Finnmarksloven § 4.74 Retningslinjene skal godkjennes av departementet. Sametinget skal videre oppnevne tre av seks medlemmer til Finnmarkseiendommens styre med varamedlemmer, jf. Finnmarksloven § 7 andre ledd. Et av medlemmene skal representere reindriften. Av samme paragraf fjerde ledd framgår det at Sametinget kan avsette de medlemmene det har oppnevnt, og i så fall oppnevne nye medlemmer. Denne oppnevningsmyndigheten drøftes nærmere i punkt 16.1.3.

Sametinget skal også oppnevne tre av sju medlemmer med varamedlemmer til reindriftsstyret, jf. reindriftsloven § 71 første ledd. Ut over dette har ikke Sametinget beslutningsmyndighet over reindriftsforvaltningen. Sametinget har likevel stor påvirkningskraft gjennom faste konsultasjoner med departementet. Sametinget fremmet forslag til endret reindriftslov overfor departementet i 2022.75



2.2.4 Konsultasjonsretten

Da Norge ratifiserte ILO-konvensjon nr. 169 om urfolk og stammefolk i selvstendige stater i 1990, påtok landet seg en konsultasjonsplikt overfor samene. Denne plikten ble imidlertid først formalisert våren 2005 som en konsultasjonsavtale mellom regjeringen og Sametinget.76 Falch og Selle har påpekt at Sametinget gjennom denne avtalen fikk betydelig økt innflytelse: «Med konsultasjonsprosedyrene fra 2005 ble den politiske integreringsdimensjonen formalisert og strukturert på en helt ny måte».77

Sametingets konsultasjonsrett er også viktig for statens myndigheter, da den kan rubriseres som en del av samisk selvbestemmelse, noe staten har erkjent at samene i Norge har.78 Statens konsultasjonsplikt overfor samene ble i 2021 tatt inn i et eget kapittel i sameloven.79 Dette omtales i punkt 7.2.4.



2.2.5 Sametingets valgmanntall

Sametingets valgmanntall er et register over samer som kan stemme ved sametingsvalgene, herunder også stille som kandidat i valg til Sametinget. Som sådan sier det ikke hvor mange samer som finnes i Norge, selv om det kan gi en pekepinn. Ved sametingsvalget høsten 2021 var 20 545 personer registrert i samemanntallet.80

Sameloven § 2-6 første ledd har regler om hvem som kan stå i manntallet, og som dermed kan delta i sametingsvalg. For å kunne innskrive seg i manntallet stiller sameloven to vilkår. Det første vilkåret, ofte omtalt som det subjektive, er egenidentifisering som same og består i at en person må avgi erklæring om at vedkommende oppfatter seg selv som same, mens det neste, det objektive vilkåret, er at vedkommende må bekrefte at han eller hun selv eller hans eller hennes forelder, besteforelder eller oldeforelder har hatt samisk som hjemmespråk. Videre kan barn av personer som er oppført i manntallet, innskrive seg.

Vilkårene i sameloven § 2-6 er ikke en definisjon av hvem som er same. Begrunnelsen for å oppstille objektive kriterier er dels å muliggjøre en viss kontroll og dels å sikre at vedkommende person har en rimelig tilknytning til samisk kultur. Språket er sannsynligvis det mest karakteristiske, ytre kulturelle kjennetegnet, og det er derfor gjort til en viktig faktor når det gjelder å avgrense personkretsen på objektivt grunnlag.81 Grunnen til at lovgiver har valgt å gå flere slektsledd tilbake, er den sterke fornorskningsprosessen i mange samiske områder som har skjedd uten at samisk identitetsfølelse nødvendigvis er gått tapt.

Opprettelsen av et valgmanntall for Sametinget ble foreslått av Samerettsutvalget i NOU 1984: 18. Det ble begrunnet praktisk; at dette var den normale ordningen ved et direkte valg, og at direkte valg er den valgmåten som gir den beste form for representativitet. Videre ble det også begrunnet som et virkemiddel for samisk kulturreising, idet et manntall kunne få den enkelte same til å ta stilling til sin etniske tilhørighet, noe som igjen kunne styrke arbeidet for en aktiv samisk kulturpolitikk.82

Samerettsutvalgets begrunnelse for å ha med et subjektivt element i definisjonen av hvem som kunne kreve seg innført i samemanntallet, var at manntallet ellers kunne bli for omfattende og inkludere personer som ikke har noen berettiget interesse i å delta i et valg til et samisk organ.83

En klage behandlet av FNs menneskerettskomité, fremmet av sametingspresidenten i Finland, viser at om det oppstår uklarhet eller tvist om hvem som kan registrere seg i Sametingets valgmanntall, ligger det innenfor samenes selvråderett å avgjøre denne. Med andre ord er det Sametingene i de enkelte landene som skal avgjøre om vilkårene for å stå i sametingets valgmanntall er oppfylt.84



2.2.6 Kong Haralds tale i 1997 og dens betydning

Den 7. oktober 1997, ved åpningen av det tredje Sametinget, talte Hans Majestet Kong Harald til samene.85 Denne talen har betydd mye for samene. Deler av den har også prinsipiell betydning i samerettslig sammenheng. Det gjelder i særdeleshet erkjennelsen om at Norge er grunnlagt på territoriet til to folk, samt beklagelsen over den urett samene er påført gjennom fornorskningspolitikken. Med kongens ord lød dette slik:


Den norske stat er grunnlagt på territoriet til to folk – nordmenn og samer. Samisk historie er tett flettet sammen med norsk historie. I dag må vi beklage den urett den norske stat tidligere har påført det samiske folk gjennom en hard fornorskningspolitikk. Den norske stat har derfor et særlig ansvar for å legge forholdene til rette for at det samiske folk skal kunne bygge et sterkt og levedyktig samfunn. Dette er en hevdvunnen rett basert på samenes tilstedeværelse i sine områder som går langt tilbake i tiden.



Mindre påaktet, men også symbolsk viktig er kongens ord om at «samene selv skal være den aktive part i å forme sin egen fremtid og utvikle det samiske samfunnet»:


Det at samene selv skal forme det samiske samfunnet og den samiske kulturen betyr at samene selv skal ha mulighet til å definere hvilke verdier og holdninger som skal ligge til grunn for utviklingen. En løpende dialog mellom Regjeringen og Sametinget om utformingen av norsk samepolitikk og utviklingen av Sametingets myndighet er derfor sterkt prioritert fra de statlige myndighetenes side.



Denne formuleringen kan ses på som en understrekning av konsultasjonsforpliktelsene i folkeretten som den gang ennå ikke var formulert i avtale eller lov. Den peker også framover mot en intern selvbestemmelse.

For øvrig pekte kongen også på viktigheten av at samene, «som et urfolk bosatt i Norge, Sverige, Finland og Russland», får mulighet til best mulig samarbeid og felles utvikling uavhengig av landegrensene.

Kongen løftet også fram behovet for at hele nasjonen besitter grunnleggende kunnskap om samisk kultur og historie, og at regjeringen la vekt på å sikre at de oppvoksende generasjoner får denne kunnskapen gjennom den tiårige skolen. Han sa videre at skole og undervisning er viktige elementer i utviklingen av det samiske samfunnet, og at regjeringen erkjenner betydningen av at Sametinget selv skal kunne påvirke og innenfor visse rammer avgjøre hvilke verdier, normer, kunnskaper og ferdigheter samiske barn skal lære gjennom den samiske skolen.

Kongen understreket også samenes nære tilknytning til naturen, og at landet hadde en viktig utfordring i avklaringen av retten til og forvaltning av land og vann i samenes tradisjonelle bosetningsområder.

Kongens erkjennelse er reflektert i stortingsmeldingen om samepolitikken fra 2001, hvor det heter:


Som et viktig grunnlag for sin samepolitikk legger regjeringen til grunn at staten Norge opprinnelig er etablert på territoriet til to folk – samer og nordmenn – og at begge folkene har den samme rett og det samme krav på å kunne utvikle sin kultur og sitt språk. Denne prinsipielle likeverdigheten er slått fast i Grunnlovens § 110a [nå § 108].

Samene er anerkjent som urfolk fordi de nedstammer fra folk som bebodde landet da de nåværende statsgrensene ble fastlagt, og har beholdt alle eller noen av sine egne sosiale, økonomiske, kulturelle og politiske institusjoner, jf. ILO- konvensjon nr. 169 om urfolk og stammefolk i selvstendige stater, art. 1.86



At denne norske samepolitikken har bred politisk støtte, synliggjøres av at kongens tale ble holdt under regjeringen Jagland (Ap), mens stortingsmeldingen fra 2001 ble utarbeidet under regjeringen Stoltenberg I (Ap) og avgitt av regjeringen Bondevik II (KrF, H og V).

Ved grunnlovsendringen 15. mai 2023 (se punkt 2.1.1 ovenfor) viste forslagsstillerne til at da Norge ratifiserte ILO-konvensjon nr. 169 om urfolk og stammefolk i selvstendige stater, som skulle gjelde for samene i Norge, «bygde tilslutningen på at staten Norge er etablert på territoriet til både samer og nordmenn».87 Dette viser at Norges samepolitikk har ligget fast i de mer enn 25 årene etter kongens tale.

Tradisjonen tilsier at Hans Majestet Kongen åpner Sametinget, noe som skjer etter valget hvert fjerde år. På bilder er Hans Majestet Kong Harald og daværende sametingspresident Ole Henrik Magga på vei inn i Karasjok kulturhus for åpningen av Sametinget høsten 1993. I bakgrunnen sees ordfører Kjell Sæther og fylkesmann Svein Alsaker. Foto: Harry Johansen / Sámediggi Sametinget.




2.2.7 Sannhets- og forsoningskommisjonen

Den 1. juni 2023 avga Sannhets- og forsoningskommisjonen i Norge Dokument 19 (2002–2023) Sannhet og forsoning – grunnlag for et oppgjør med fornorskningspolitikk og urett mot samer, kvener/norskfinner og skogfinner. Kommisjonen ble oppnevnt av Stortinget 14. juni 2018, og rapporten er svar på det mandatet kommisjonen ble gitt. Det omfattende mandatet beskrives i tre oppdrag:



	Kommisjonen skal foreta en historisk kartlegging som beskriver norske myndigheters politikk og virksomhet overfor samer og kvener/norskfinner både lokalt, regionalt og nasjonalt.


	Kommisjonen skal se på ettervirkninger av fornorskningspolitikken i dag, knyttet til samisk og kvensk/finsk språk og kultur, samt materielle, sosiale, helsemessige og identitetsmessige ettervirkninger, både for gruppene som helhet og for enkeltindivider.


	Kommisjonen skal foreslå tiltak som bidrar til videre forsoning.88






Kommisjonens rapport på 698 sider, innbefattet vedlegg og kildeoversikt, er ment å være et grunnlag for et oppgjør med fornorskningspolitikk og urett,89 hvor kommisjonen foreslår tiltak på sentrale områder i dette oppgjøret. Et mer forsonet samfunn bør være preget av språklig, kulturell og identitetsmessig likeverd, og for å få til dette trengs en bred mobilisering i hele sivilsamfunnet.

Sannhets- og forsoningskommisjonen har gjort en omfattende historisk kartlegging av forholdet til samer og andre etniske minoriteter, helt fra sagatiden og fram til 2010. For perioden 1852 til 1963 har denne kartleggingen hatt sitt primære fokus rettet mot fornorskningspolitikken.

Kommisjonen påpeker at fornorskningspolitikken fikk alvorlige konsekvenser for samer, kvener og skogfinner. Nedvurderingen av disse folkenes språk og kultur førte til språk- og kulturtap, helsemessige utfordringer samt kunnskapsløshet om gruppene i befolkningen.90 Videre påpekes det at prosesser som har bidratt til fornorskning, og de samtidige samfunnsendringene har ført til press også på tradisjonelle næringer som reindrift, fiske og jordbruk.91 Kommisjonens granskinger viser at fornorskningen har rammet mye bredere og vært mer inngripende på flere områder av samfunnet enn tidligere kjent. Særlig barn og unge har blitt rammet av fornorskningstiltak gjennom hele fornorskningsperioden.

De samlede konsekvensene av fornorskningen påvirker muligheten til å fortsette å eksistere som etniske grupper. Tap av språk og kultur er en konsekvens av både fornorskningspolitikk og mangel på positive tiltak etter politikkens opphør. Mange samer og kvener har gradvis eller fullstendig sluttet å snakke sine opprinnelige språk og gått over til å bruke norsk som følge av fornorskningspolitikken og mangel på politikk med positive tiltak for å vedlikeholde flerspråklighet. Dette omfattende språkskiftet har ført til at nordsamisk har blitt et truet språk.92

Sannhets- og forsoningskommisjonen har også hatt et betydelig fokus på tiden etter fornorskningspolitikkens slutt, og den påpeker her at et eksempel på urett er manglende gjennomføring av vedtatt politikk i nyere tid myntet på å styrke minoriteters kultur. Dette er så utbredt at kommisjonen har valgt å kalle det et implementeringsgap.93 Selv om fornorskningspolitikken offisielt har opphørt i Norge, viser granskningen til kommisjonen at samfunnsprosesser som fører til fornorskning, ikke har stoppet opp.

Ifølge kommisjonen er positive tiltak for å styrke gruppenes språk og kultur avgjørende for å bøte på konsekvensene av fornorskningspolitikken og for å skape kulturelt likeverd i Norge. Den påpeker også et behov for å øke kunnskapen i befolkningen om disse gruppenes språk og kultur og foreslår en bred satsing på formidling, da kunnskap er en forutsetning for en erkjennelse av at fornorskningspolitikk og urett har funnet sted, og av at konsekvensene har betydning helt inn i vår egen tid.94 Samme sted vises det til at kommisjonsleder Dagfinn Høybråten har uttalt at «[s]tore deler av den norske befolkningen har gått glipp av den rikdommen minoritetskulturene i landet bringer med seg».

Sannhets- og forsoningskommisjonen foreslår også et nasjonalt kompetansesenter om fornorskningspolitikk og urett med ansvar for forskning, dokumentasjon, formidling og forsoningsarbeid. Kommisjonens arkiv med grunnlagsmaterialet for granskingen er overlevert Arkivverket og vil være et viktig materiale for framtidig forskning.95

I Hans Majestet Kong Haralds tale nyttårsaften 2023 omtales fornorskningen som «et tap for oss alle». Videre uttaler kong Harald at fornorskningen var «[e]t tap av en kulturell rikdom som hørte – ja hører hjemme – i vårt eget land. Å se med åpne øyne på hva som faktisk har skjedd er avgjørende for forsoningsarbeidet som nå må følge i kjølvannet av den viktige rapporten».96

Sannhets- og forsoningskommisjonens arbeid og erkjennelser er viktig også for rettsvitenskapen og for sameretten i Norge. For rettsvitere vil det bli en oppgave å se på hvilke lover og andre rettslige tiltak som bør implementeres for å rette opp skadevirkningene av fornorskningen, samt for å sikre at liknende politikk ikke kan bli gjentatt. Det vil også være et spørsmål i hvilken grad erkjennelsene vil påvirke den praktiske rettsanvendelsen i landet.




2.3 Samiske språk og forvaltningsområdet for samiske språk


2.3.1 Samiske språk

Samiske språk er tradisjonelle språk i Norge, Sverige, Finland og Russland. De samiske språkene er del av den finno-ugriske grenen av den uralske språkfamilien og er svært forskjellige fra de skandinaviske språkene, som tilhører den indoeuropeiske språkfamilien.

De samiske språkene brukes på tvers av landegrensene i Sápmi og omfatter til sammen ti språk. Språkene består av nordsamisk, som er det største språket, og som snakkes i Norge, Sverige og Finland, lulesamisk og sørsamisk, som snakkes i Norge og Sverige, pitesamisk og umesamisk, som i dag hovedsakelig snakkes i Sverige, enaresamisk, som snakkes i Finland, og kildinsamisk og tersamisk, som snakkes i Russland.97 Nordsamisk, sørsamisk og lulesamisk er definert som minoritetsspråk i Norge og er dermed beskyttet av den europeiske minoritetsspråkpakten.98

Videre omfatter de samiske språkene østsamisk, også kalt skoltesamisk, som i dag snakkes bare i Finland. UNESCO klassifiserer østsamisk som nær utdødd i Russland og som utdødd i Norge. Akkalasamisk er et utdødd eller nær utdødd samisk språk, nært beslektet med kildinsamisk, som er brukt på Kolahalvøya i Russland.99

Utbredelsen til de ulike samiske språkene. Grensene og inndelingen er omtrentlig, og flere av språkene overlapper. Kilde: Store Norske Leksikon


Arbeids- og inkluderingsdepartementet la i 2009 til grunn at det var om lag 25 000 samiske språkbrukere i Norge.100 Det har vist seg vanskelig å finne nyere tall.101

Ved lovendring i 1990 fikk sameloven tilføyd et eget språkkapittel,102 omtalt som samelovens språkregler. Disse ble iverksatt i 1992. Sameloven sier at samisk og norsk er likeverdige språk, jf. § 1-5. Sameloven § 3-1 bokstav a definerer et forvaltningsområde for samisk språk. I 2023 gjennomgikk reglene en betydelig revisjon.



2.3.2 Forvaltningen av samiske språk i Norge

Forvaltningsområdet for samiske språk omfatter i dag 13 kommuner. Da språkkapitlet ble tatt inn i sameloven, omfattet forvaltningsområdet Kautokeino kommune, Karasjok kommune, Tana kommune, Nesseby kommune og Porsanger kommune i Finnmark og Kåfjord kommune i Troms.103 Senere er Lavangen kommune i Troms, Tysfjord kommune og Hattfjelldal kommune i Nordland og kommunene Snåsa, Røyrvik og Røros i Trøndelag blitt innlemmet i språkforvaltningsområdet.104 Som følge av kommunedeling i 2020 har Hamarøy kommune erstattet Tysfjord. Samme år ble Tjeldsund kommune i Troms del av forvaltningsområdet for samiske språk.105

Forvaltningsområdet for omfatter også Finnmark fylkeskommune, Troms fylkeskommune, Nordland fylkeskommune og Trøndelag fylkeskommune.

Hovedbegrunnelsen for opprettelsen av forvaltningsområder var å stimulere bruk av samisk i områder der det samiske språket står sterkt.106 Samtidig ga opprettelsen og inndelingen tydelig signal om hvor samisk kultur står sterkt.

Språkreglene i sameloven har gjennomgått en betydelig revisjon som trådte i kraft 1. januar 2024. Sameloven § 3-1 definerer forvaltningsområdet for samiske språk, som etter lovrevisjonen inndeles i de tre kategoriene språkutviklingskommuner, språkvitaliseringskommuner og språkstimuleringskommuner.

Sameloven § 3-1 lyder slik:


I dette kapitlet menes med:


	forvaltningsområdet for samiske språk: kommuner inndelt i kategoriene språkutviklingskommuner, språkvitaliseringskommuner og språkstimuleringskommuner, og fylkeskommuner, som Kongen i forskrift har fastsatt at skal inngå i forvaltningsområdet for samiske språk,


	offentlig organ: ethvert organ for stat og kommune som har en tjenestekrets som helt eller delvis omfatter en av kommunene i forvaltningsområdet for samiske språk, og fylkeskommuner som Kongen i forskrift har fastsatt at skal inngå i forvaltningsområdet for samiske språk.






Kommunal- og distriktsdepartementet begrunner endringen med at reguleringen med like regler for alle kommunene i forvaltningsområdet ikke er godt nok tilpasset til at situasjonen for de samiske språkene er til dels svært forskjellig i de ulike kommunene:


Samiske språkbrukere er i flertall i noen kommuner, mens de er i mindretall i andre kommuner. Et formål med forslaget er å legge til rette for at rettigheter og forpliktelser bedre kan tilpasses behovet og språksituasjonen i de ulike kommunene i forvaltningsområdet.107



Departementet peker videre på at kategoriinndelingen medfører at rettigheter og plikter i forvaltningsområdet med dette kan differensieres ut fra hvilken kategori kommunen tilhører.

Forskrift om forvaltningsområdet for samiske språk,108 som utgjør kun én paragraf (§ 1), lyder slik:


Forvaltningsområdet for samiske språk består av alle språkutviklingskommuner, språkvitaliseringskommuner og språkstimuleringskommuner. Karasjok, Kautokeino, Nesseby og Tana er språkutviklingskommuner. Porsanger, Kåfjord, Lavangen, Tjeldsund, Hattfjelldal, Hamarøy, Røyrvik, Røros og Snåsa er språkvitaliseringskommuner.

Forvaltningsområdet for samiske språk består i tillegg av Troms fylkeskommune, Finnmark fylkeskommune, Nordland fylkeskommune og Trøndelag fylkeskommune.

Kart over forvaltningsområdet for samiske språk i Norge. Med virkning fra 1. juli 2020 ble kommunene Hamarøy og Tjeldsund del av forvaltningsområdet. Illustrasjon: Sametinget


Lovendringene som trådte i kraft 1. januar 2024, bygger på forslagene fremmet av samisk språkutvalg i NOU 2016: 18 Hjertespråket. Hovedhensynet bak forslagene er å tilpasse samelovens språkregler til dagens organisering av offentlig sektor og til behovene og språksituasjonen i de ulike kommunene i forvaltningsområdet.109 Videre er det ifølge forarbeidene et hovedhensyn bak forslagene å legge til rette for at flere kommuner ønsker seg inn i forvaltningsområdet for samiske språk, og med dette bidra til å bevare og utvikle de samiske språkene.

Språkutvalget viste til at alle samiske språk er klassifisert som truede eller alvorlig truede språk.110 For å styrke de samiske språkene foreslo utvalget blant annet at det blir innført differensierte regler for ulike kommuner. En differensiering vil ifølge utvalget innebære at det tas hensyn til situasjonen i den enkelte kommune. Utvalget mente dessuten at dette vil bidra til at det blir lettere for kommuner med samisk befolkning å ta initiativ til innlemmelse i en kommunekategori. Utvalget foreslo konkret at kommunene Kautokeino, Kárášjohka/Karasjok, Unjárga/ Nesseby, og Deatnu/Tana blir språkbevaringskommuner.111

Med språkbevaringskommuner mener utvalget kommuner som har tilstrekkelig samiskspråklig kompetanse til at det aktuelle samiske språket er et komplett og samfunnsbærende språk innen de fleste samfunnsområder og i tjenestene som ytes. Det aktuelle samiske språket i kommunen skal være forvaltningsspråk. De øvrige kommunene i det samiske språkforvaltningsområdet foreslås ansett som språkvitaliseringskommuner.

Kommunal- og distriktsdepartementet støttet forslaget til Samisk språkutvalg, med den forskjell at det noe mer progressive uttrykket «språkutviklingskommune» erstatter «språkbevaringskommune».112 Endringene ble vedtatt av Stortinget 5. juni 2023 og trådte som nevnt i kraft 1. januar 2024.

I forvaltningsområdet for samiske språk skal språkreglene i sameloven sikre retten til å bruke samiske språk i offentlig sammenheng. Dette innebærer at i hele forvaltningsområdet skal kunngjøringer fra offentlige organer som særlig retter seg mot hele eller deler av den samiske befolkningen, skje på både samisk og norsk. Skjemaer til bruk overfor et lokalt eller regionalt offentlig organ i forvaltningsområdet skal også foreligge på begge språk, jf. Sameloven § 3-2. Videre har den som henvender seg på samisk til et lokalt offentlig organ i en språkutviklingskommune, språkvitaliseringskommune eller fylkeskommune i forvaltningsområdet, rett til svar på samisk, jf. sameloven § 3-3.

For domstoler med embetskrets som helt eller delvis omfatter forvaltningsområdet, er det en utvidet rett til bruk av samiske språk, regulert i sameloven § 3-4. Følgende regler for bruk av samisk gjelder:



	Enhver har rett til å inngi prosesskriv med bilag, skriftlige bevis eller andre skriftlige henvendelser på samisk. Skal domstolen formidle henvendelsen til en motpart, sørger den for oversettelse til norsk. Oversettelse kan unnlates dersom motparten samtykker.


	Enhver har rett til å henvende seg muntlig til domstolen på samisk dersom rettergangslovgivningen gir adgang til muntlig istedenfor skriftlig henvendelse. Har domstolen plikt til å nedtegne henvendelsen, kan den som fremmer henvendelsen, kreve at nedtegnelsen skjer på samisk. Et slikt krav bryter ingen frist. Nr. 1 andre og tredje punktum gjelder tilsvarende.


	Enhver har rett til å tale samisk i rettsmøter. Skal noen som ikke kan samisk, delta i forhandlingene, brukes en tolk som retten har oppnevnt eller godkjent.
 

	Når en part begjærer det, kan rettens leder bestemme at forhandlingsspråket skal være samisk. Nr. 3 andre punktum gjelder tilsvarende.


	Er forhandlingsspråket samisk, kan rettens leder bestemme at også rettsboken skal føres på samisk. Domstolen sørger for oversettelse til norsk.


	Domstolen sørger for at rettsbøker som er skrevet på norsk, oversettes til samisk når en part krever det. Et slikt krav bryter ingen frist.






I domstoladministrasjonens veileder for samiske saker i domstolene framgår det hvilke domstoler som er omfattet av reglene i § 3-4.113 Paragraf 3-4 a gjør deler av reglene i § 3-4 gjeldende for husleietvistutvalget. §§ 3-4 b og 3-4 c regulerer spesifikke forhold for henholdsvis politi og påtalemyndighet samt kriminalomsorgen.

Videre har den som ønsker å bruke samisk for å ivareta egne interesser overfor lokale og regionale offentlige helse- og sosialinstitusjoner i forvaltningsområdet, herunder kriminalomsorgen, rett til å bli betjent på samisk, jf. § 3-5.

Tilsatte i et lokalt eller regionalt offentlig organ i forvaltningsområdet har rett til utdanningspermisjon med lønn for å skaffe seg kunnskap i samisk når organet har behov for slik kunnskap, jf. § 3-7. Videre hjemler sameloven rett til opplæring i samisk, ikke bare for samer, men for enhver, jf. § 3-8. Bestemmelsen retter seg ifølge forarbeidene i første rekke mot dem som på grunn av alder, bosted mv. ikke omfattes av annet regelverk som i praksis gir rett til opplæring i samisk. Bestemmelsen anses gjennomført for dem som allerede får eller har fått opplæring i samisk i medhold av reglene i grunnskoleloven og lov om videregående opplæring.114

I språkutviklingskommunene skal samisk være likestilt med norsk internt i den kommunale administrasjonen og i kommunestyret, jf. § 3-9. Av bestemmelsen framgår det også at kommunestyret kan bestemme at samisk skal være likestilt med norsk i andre folkevalgte organer, med unntak av direkte valgte kommunedelsutvalg og interkommunale folkevalgte organer forvaltning.

Opplæringslova, barnehageloven og stadnamnlova pålegger også kommunene i forvaltningsområdet særlige oppgaver og ansvar relatert til samisk språk.115

De samiske språkenes situasjon er krevende. Samelovens språkregler, innbefattet de siste endringene, er således viktige for beskyttelsen og utviklingen av de tre levende samiske språkene i Norge.




2.4 Sammenhengene mellom reindriftsloven og reindriftspolitikken


2.4.1 Reindriftslovens formål og virkeområde

Den samiske reindriften i Norge er underlagt forholdsvis tett politisk styring, noe som gir seg utslag i at reindriftsloven har en omfattende formålsparagraf som ikke legger føringer bare på politikk, men også på rettsanvendelse. Samtidig har reindriftsretten sitt selvstendige grunnlag i alders tids bruk, uavhengig av loven. Loven utgjør dermed en regulerende del av reindriftsrettighetene, i samsvar med statens politiske målsettinger og rettslige forpliktelser. Reindriftslovens formålsparagraf er i den sammenheng viktig, da den legger føringer for hvordan øvrige bestemmelser i loven skal forstås og tolkes der det kan herske uklarhet om det. Politiske målsettinger kan for øvrig framgå av meldinger til Stortinget o.l.116

Reindriftsloven har i første rekke regler om reindrift innen det samiske reinbeiteområdet. Reindriftsloven § 1, som er lovens formålsparagraf, er derfor delt opp slik at de to første leddene omhandler samisk reindrift, mens tredje ledd omhandler reindrift utenfor det samiske reindriftsområdet. For denne bokas tema er det de to første leddene som er relevante. Paragraf 1 lyder slik:


For det samiske reinbeiteområdet skal loven legge til rette for en økologisk, økonomisk og kulturelt bærekraftig reindrift med basis i samisk kultur, tradisjon og sedvane til gagn for reindriftsbefolkningen selv og samfunnet for øvrig. For å nå disse mål skal loven gi grunnlag for en hensiktsmessig organisering og forvaltning av reindriften. Reindriften skal bevares som et viktig grunnlag for samisk kultur og samfunnsliv.

Loven skal bidra til sikring av reindriftsarealene i det samiske reinbeiteområdet som reindriftens viktigste ressursgrunnlag. Ansvaret for sikring av arealene påhviler både innehavere av reindriftsretten, øvrige rettighetshavere og myndighetene.

Utenfor det samiske reinbeiteområdet skal loven legge forholdene til rette for en økologisk og økonomisk bærekraftig utnytting av reinbeiteressursene med basis i lokal kultur og tradisjon i de områder hvor det er gitt tillatelse til reindrift etter reglene i § 8.

Både i og utenfor det samiske reinbeiteområdet skal loven bidra til å sikre forsvarlig dyrevelferd for tamrein.



Lovens formål er bygd over en tredelt politisk målsetting. Av § 1 første ledd framgår det at reindriften skal være økologisk, økonomisk og kulturelt bærekraftig. Den kulturelle målsettingen er understreket ved at loven skal ha grunnlag i samisk kultur, tradisjon og sedvane, og ved at reindriften skal bevares som et viktig grunnlag for samisk kultur og samfunnsliv. I forarbeidene til loven påpeker Landbruks- og matdepartementet at samisk reindrift skal bevares som et viktig grunnlag for samisk kultur og samfunnsliv til gagn for reindriften selv og samfunnet for øvrig.117

Reindriften utøves ikke i en isolert verden, og det øvrige samfunn utgjør viktige deler av de rammebetingelsene som reindriften må forholde seg til. Det innebærer naturlig nok at reindriften må ta hensyn til øvrige samfunnsinteresser, samtidig som disse her må være seg bevisst og ta nødvendig hensyn til reindriften og de særlige behov som her gjør seg gjeldende.118 Det er med andre ord tale om en gjensidig plikt til å ta hensyn til hverandres interesser.

Sametinget hadde i høringen til utkastet til gjeldende lov foreslått tatt inn i formålsbestemmelsen at «[m]yndighetene skal legge til rette for at reindriftsnæring kan utøves i overensstemmelse med samiske rettsoppfatninger og arbeidsmåter».119 Departementet har imidlertid ment (samme sted) at de intensjoner som ligger bak Sametingets forslag, blir ivaretatt gjennom formuleringen «[…] med basis i samisk kultur, tradisjon og sedvane», som er innarbeidet i formålsbestemmelsen.

Reindriften er en arealavhengig næring, og dens største utfordring på sikt er å sikre sine arealer. Lovgiver har erkjent at reindriftens arealer er under sterkt press. Andre ledd i reindriftsloven § 1 er ment å bidra til sikring av disse arealene. Det erkjennes videre at å utvikle en helhetlig arealpolitikk for reindriften er den største utfordringen når det gjelder å opprettholde grunnlaget for en kulturbetinget, bærekraftig reindrift på lang sikt. Uten tilfredsstillende årstidsbeiter vil ikke den tradisjonelle samiske, nomadiske reindriften kunne opprettholdes.

Ansvaret for sikring av reindriftens arealer tilligger ifølge lovgiver både næringen selv, øvrige rettighetshavere og myndighetene. Departementet ser det imidlertid også slik «at det er den norske stat som her er forpliktet, og at statsmyndighetene gjennom lov- og forskriftsverk og retningslinjer kan sørge for at reindriftens interesser blir ivaretatt også av andre aktører, herunder kommuner og fylkeskommuner».120 Dette må ses i sammenheng med at Norge har konstitusjonelle og internasjonale forpliktelser til å sørge for at reindriften har nødvendige arealer og beitegrunnlag. Dette ble erkjent i St.meld. nr. 28 (1991–92), noe som lå til grunn for at departementet foreslo inntatt en bevisbyrderegel i reindriftsloven.121 Selv om henvisningen til Grunnloven § 110 a (nå § 108), som kom inn i reindriftslovens formålsparagraf i 1996, ikke ble videreført i gjeldende reindriftslov grunnet motstand fra tunge høringsinstanser,122 er det, som Kirsti Strøm Bull anfører, selvfølgelig slik at reindriftslovens bestemmelser ikke kan være i strid med grunnlovsbestemmelsene.123

Myndighetene har også på andre områder erkjent ansvaret, blant annet ved et intensivert arbeid med å sikre areal- og beitegrunnlaget for reindriften i reinbeitedistriktene i de sørsamiske områdene. Samtidig henger det en mørk skygge over dette ansvaret som følge av sendrektigheten med å etterleve Høyesteretts storkammerdom i Fosen-saken (HR-2021-1975-S).124

Reindriftslovens virkeområde er regulert i § 2, som lyder:


Loven gjelder for riket med de begrensninger som følger av lov 9. juni 1972 nr. 31 om svensk reinbeiting i Norge og norsk reinbeiting i Sverige.

For reindrift i Trollheimen og omegn gjelder reglene i lov 21. desember 1984 nr. 101 om reindrift i kommunene Meldal, Midtre Gauldal, Oppdal, Rennebu, Rindal, Sunndal og Surnadal.



Virkeområdet er i alminnelighet det samiske reinbeiteområdet samt konsesjonsområdene for reindrift i Sør-Norge. Som vi ser, er loven begrenset av lov om svensk reinbeiting i Norge og norsk reinbeiting i Sverige, som ble ensidig endret av Norge i 2005 og da fikk korttittelen grensereinbeiteloven. I forarbeidene bemerkes det at «det nå pågår forhandlinger om en ny reinbeitekonvensjon».125 17 år senere, i 2024, er Norge og Sverige ennå ikke blitt enige om en slik avtale. Hvilke begrensninger som i dag ligger i grensereinbeiteloven, er usikkert, da flertallet i Høyesterett, i HR-2021-1429-A (Saarivuoma), kom til at «en dom mellom samebyen og staten om at reguleringene i grensereinbeiteloven hindrer utøvelsen av private rettigheter, medfører at reguleringen i medhold av loven må opphøre» (avsnitt 117, jf. avsnitt 160). Den grenseoverskridende reindriften omtales i punkt 4.2.7.

Reindriftsloven regulerer ikke reindriften i Trollheimen. I forarbeidene uttales det at den samiske reindriften i Trollheimen skjer i henhold til lov av 21. desember 1984 nr. 101, hvor det dels er inngått leieavtaler med grunneierne, og dels er nødvendige rettigheter for utøvelse av reindrift ekspropriert.126 I stortingsmeldingen fra 2012 vises det til at det arbeides for å sikre rammebetingelsene for fortsatt reindrift i Trollheimen.127 Reindriften i Trollheimen omtales i kapittel 9.4.



2.4.2 Reindriftspolitikkens utvikling og virkningen på reindriftslovens formål

Den moderne reindriftspolitikken har sitt opphav i reindriftsavtalen fra 1976 og reindriftsloven fra 1978. Med forslaget til reindriftslov framlagt i oktober 1976 (som ble til loven av 1978), siktet Landbruksdepartementet mot å legge til rette for bedre lønnsomhet i næringen. Innledningsvis i forslaget uttales det at «utkastet [tilsikter] en konsolidering av den samiske reindrift med særlig vekt på å gi yrkesutøverne trygge økonomiske og sosiale kår».128 Standpunktet om å sikre reindriftsutøvernes økonomiske og sosiale kår var et brudd med den «avviklingsmålsettingen» som hadde preget tidligere reindriftslover, noe som ble understreket ved at reindriftsloven for første gang fikk en formålsparagraf (§ 1). Første ledd lød slik:


Formålet med denne lov er å legge forholdene til rette for en samfunnsgagnlig utnytting av reinbeiteressursene på en måte som gir trygge økonomiske og sosiale kår for dem som har reindrift som yrke, og bevarer reindriften som en viktig faktor i samisk kultur, bl.a. ved å:


	fastlegge rammer for reindriftsnæringens rettigheter og plikter,


	regulere forholdet til andre næringer og interesseområder,


	regulere det innbyrdes forhold mellom yrkesutøverne i reindriften,


	skape grunnlag for en hensiktsmessig organisasjon og administrasjon.






Selv om loven unnlot å lovfeste ekspropriasjonsvern og etterlot «enkelte historiske og rettslige forhold» uavklart,129 oppnådde samisk reindrift å få aksept som en framtidsrettet næring og fikk etter hvert sin naturlige plass blant matprodusentene i Norge da reindriftsloven ble vedtatt i 1978. Reindriftsavtalen bidro samtidig til å trygge utøvernes økonomiske kår. I stortingsproposisjonen til avtalen ble det vektlagt at reindriften var av «avgjørende betydning for bevaringen av den samiske kultur i Norge».130 Videre het det:


Reindriftsnæringens utvikling og bosettingen i reindriftsområdene er avhengig av at utøverne får trygge og gode økonomiske og sosiale levekår. Dette forutsetter at reindriftsbefolkningen sikres inntekt og andel i velstandsutvikling på linje med andre yrkesgrupper. Den inntekt næringen samlet gir, søkes fordelt på en slik måte at det gir økonomisk bærekraftige bruksenheter. Utviklingen av reindriften må også støttes gjennom forskning, fagopplæring og vegledning.131



Formålsparagrafen i reindriftsloven av 1978 har blitt bærende for senere reindriftslover.

I St.meld. nr. 28 (1991–92) En bærekraftig reindrift la regjeringen for første gang fram et samlet forslag om mål og virkemidler for reindriftspolitikken. Årsaken til at regjeringen Brundtland fremmet en egen stortingsmelding for reindriften, var et behov for å evaluere reindriftspolitikken som var ført de 15 årene reindriftsavtalen hadde eksistert. Samtidig ble meldingen begrunnet i en vanskelig ressurssituasjon med behov for økonomiske tiltak og omstilling. Det ble også uttrykt et behov for å avklare forholdet mellom reindriftspolitikken og samepolitikken, blant annet etter at Sametinget var opprettet.132

I denne stortingsmeldingen finner man det første utkastet til en tredelt målsetting for statens reindriftspolitikk. Denne ble den gang uttrykt som et produksjonsmål, et inntektsmål og et kulturmål.133 Produksjonsmålet ga uttrykk for at beiteressursene skulle utnyttes optimalt innenfor en bærekraftig ramme, mens inntektsmålet var ment å sikre utøvere inntekt og levevilkår på linje med andre yrkesgrupper. Kulturmålet var basert på en erkjennelse av reindriftens avgjørende betydning for samisk kultur, og av at dette målet best oppnås gjennom at flest mulig med samisk bakgrunn får mulighet til å utøve reindrift. Samtidig ble det åpenbart at det var motsetninger mellom målene, idet det kulturelle målet ville bli styrket med mange sysselsatte i næringen samtidig som det ville komme i konflikt med inntektsmålet, sett i lys av at beiteressursene er en begrensende faktor. Når det gjaldt produksjonsmålet, påpekte departementet at det, i motsetning til i jordbruket, var ressursgrunnlaget og ikke markedsmulighetene som dannet begrensningene.

Den nevnte stortingsmeldingen omhandlet, foruten målsettingene med reindriftspolitikken, ressurssituasjonen i Finnmark, rettighetssituasjonen i Røros-området og Sametingets rolle i forbindelse med styringen av reindriften. Det ble også vist til 1978-lovens klare prioritering av produksjonselementet, og til at en slik prioritering mellom målsettingene ikke finnes i reindriftsavtalen. I etterkant av at meldingen ble behandlet i Stortinget våren 1992, ble det sendt til høring et utkast til endringer i lov om reindrift (og lov om jordskifte). Målformuleringene fra stortingsmeldingen var her endret til «å legge forholdene til rette for en økologisk og økonomisk bærekraftig utnytting av reinbeiteressursene, til gagn for reindriftsbefolkningen og samfunnet for øvrig».134

Basert på stortingsmeldingen og de påfølgende høringsinnspillene ble det gjennomført en revisjon av reindriftsloven i 1996.135 Under revisjonen ble målsettingen, og dermed lovens formålsparagraf, endret slik at en økologisk bærekraftig utnytting av reinbeiteressursene ble stilt opp som et grunnleggende og prioritert mål for næringen. Dette ble begrunnet i viktigheten av en ressursforvaltning og beiteutnytting som gjør at reindriften kan videreføres uten at naturen forringes. Det ble også vist til at «det økonomiske i konkrete tilfeller [kan] stå i direkte motstrid til den økologiske utnytting».136

For øvrig grunnga departementet endringene i overetablering og et behov for å ivareta reindriftsutøverne og reindriftssamfunnets egne interesser, ut fra reindriftens viktige rolle som grunnlag for samisk kultur, miljø og sysselsetting. Det ble også pekt på de samfunnsmessige interessene av at ressursene blir rasjonelt utnyttet, samt Norges konstitusjonelle og folkerettslige ansvar for å bidra aktivt til utvikling av samisk kultur og dens materielle grunnlag.137 Det sistnevnte ga seg uttrykk i at en henvisning til Grunnloven § 110 a (nå § 108) og folkerettslige regler om urbefolkninger og minoriteter ble tatt inn i paragrafen.

Mens myndighetene så på overbeiting som den kanskje største utfordringen til reindriften, mente man i næringen selv at den største utfordringen for reindriften på sikt var å sikre dens arealer. I forbindelse med reindriftsavtaleforhandlingene for avtaleåret 1998–99 fremmet Norske Reindriftsamers Landsforbund / Norgga Boazosápmelaččaid Riikasearvi (NRL/NBR) et krav om en mer omfattende revisjon av reindriftsloven enn 1996-lovendringen hadde bidratt til.138 I november 1998 oppnevnte Landbruksdepartementet et lovutvalg med medlemmer fra departementer, annen forvaltning, forskningsmiljøer og næringen, ledet av Kirsti Strøm Bull. I 2001 avga utvalget sin innstilling som NOU 2001: 35 Forslag til endringer i reindriftsloven, og i 2007 ble nåværende reindriftslov vedtatt og satt i kraft.139 I denne loven ble målsettingen (i § 1) uttrykt slik:


For det samiske reinbeiteområdet skal loven legge til rette for en økologisk, økonomisk og kulturelt bærekraftig reindrift med basis i samisk kultur, tradisjon og sedvane til gagn for reindriftsbefolkningen selv og samfunnet for øvrig.



Lovgiver hadde dermed formulert en målsetting mer lik stortingsmeldingen fra 1992, men hvor produksjonsmålet var erstattet med en målsetting om økologisk bærekraftig reindrift som slik sett ble videreført fra 1996-lovendringen. Henvisningen til Grunnloven § 110 a ble derimot, som alt vist, ikke videreført, noe som er forklart i motstand fra tunge høringsinstanser som Olje- og energidepartementet og Norges Bondelag.140

I regjeringen Stoltenbergs stortingsmelding om landbrukspolitikken fra 2012 er det vist til målsettingen om økologisk, økonomisk og kulturell bærekraft, hvor det samtidig ble vektlagt at reindriften skal sikres gjennom tilpasset reintall, og at reintallet må reduseres i områder med for høyt reintall.141

I regjeringen Solbergs stortingsmelding om reindriften fra 2017 vises det også til den tredelte målsettingen,142 hvoretter det uttales at regjeringen vil videreføre målet om en bærekraftig reindrift. Samtidig foreslås det å prioritere økologisk bærekraft (framfor de to andre målene) som en grunnleggende forutsetning for å ivareta reindriftskulturen framover og for utviklingen av næringen og potensialet for økt lønnsomhet. Det uttales videre at i en næring som er økonomisk lønnsom, vil grunnlaget for å oppnå målet om kulturell bærekraft være langt bedre enn i en situasjon med overbeite og dårlig inntjening. Forslaget er således begrunnet i at økologisk bærekraft er en forutsetning for utvikling av økonomisk og kulturell bærekraft. Med denne tilnærmingen var regjeringen langt på vei kommet tilbake til den målsettingen som ble satt ved endringen av reindriftsloven i 1996.

Et lovforslag som bygde på stortingsmeldingen, ble sendt til høring 1. februar 2019. Etter høringer og konsultasjoner med Sametinget og NRL/NBR som ikke støttet forslaget, kom regjeringen til at det ikke bør foretas endringer i formålsparagrafen. Det ble vist til at mange av de som hadde uttalt seg i høringen, oppfattet endringene som et signal om at regjeringen ønsker å svekke den økonomiske og ikke minst den kulturelle bærekraften. Regjeringen kom etter dette til at den skal utsette å endre vekten av bærekraftsmålene inntil spørsmålene er vurdert ytterligere.143

En bredt sammensatt arbeidsgruppe har i etterkant sett på bærekraftkriteriene til reindriftspolitikken. Den la fram sin rapport i 2020. I rapporten legges det til grunn at målene for reindriftspolitikken består av hovedmålet om en bærekraftig reindrift og delmålene økologisk, økonomisk og kulturell bærekraft. Det ble utarbeidet fem kriterier og normer for økologisk bærekraft som nyttes av forvaltningen og næringen ved fastsetting av reintall. De fem kriteriene er:



	Reindriftens driftsform opprettholdes med naturlig flytting og bruk av årstidsbeiter.
 

	Reindriften opprettholdes som en familiebasert næring.


	Dyrevelferden er god.


	Tap av rein til rovvilt reduseres.


	Reindriften har et velfungerende internt selvstyre.144





Sametinget og NRL/NBR oppnevnte 29. oktober 2018 et lovutvalg som skulle vurdere behovet for å endre dagens reindriftslov. Utvalget fikk blant annet i mandat å klargjøre skillet mellom privatrettslig styring og offentligrettslig forvaltning samt å vurdere siidaandelenes stilling. Utvalget skulle videre foreslå endringer i reindriftsloven som vil styrke reindriftens arealvern. Lovutvalget presenterte sitt forslag til endret reindriftslov 12. september 2022.145 Det er ventet at regjeringen Støre, i dialog med Sametinget og NRL/NBR, følger opp arbeidet med å revidere reindriftsloven.146

Til slutt nevnes det at utformingen av reindriftspolitikken og virkemidlene i den skjer gjennom konsultasjoner mellom regjeringen, Sametinget og næringen. Reindriftsavtalen, som omfatter fordelingen av de sentrale økonomiske virkemidlene, framforhandles årlig av regjeringen og NRL/NBR.




2.5 Samiske forhold og samisk reindrift i andre land


2.5.1 Innledning

Sápmi, samenes tradisjonelle landområde, strekker seg over fire nasjonalstater og dekker de nordlige og midtre delene av Norge og Sverige, de nordlige delene av Finland samt Kolahalvøya (Murmansk oblast) i Russland. Det drives samisk reindrift i alle disse fire landene. Alle landene har samiske organisasjoner, og i de tre nordiske landene er det nasjonale sameting.

De nasjonale sametingene i de tre nordiske landene er ikke selvstyreorganer med selvstendig beslutnings- og lovgivningsmyndighet, men derimot folkevalgte organer med rådgivende myndighet underlagt beslutninger og budsjett fra moderstatens nasjonalforsamlinger. Samtidig må det nevnes at sametingenes reelle innflytelse har vært økende de siste tiårene. Sametinget i Norge er omtalt i kapittel 2.2 ovenfor.

Samisk parlamentarisk råd er et samarbeidsorgan for sametingene i Norge, Sverige og Finland. Det ble opprettet 2. mars 2000. Rådet skal bidra til samordning av den politiske behandlingen av saker som berører eller kan berøre samer i flere stater eller samene som ett folk.147



2.5.2 Sverige

Sveriges konstitusjon består av fire grunnlover som samlet beskriver Sveriges statsform. Disse grunnlovene er regeringsformen (1974), successionsordningen (1810), tryckfrihetsförordningen (1949) og yttrandefrihetsgrundlagen (1991). Gjennom endring av regeringsformen 24. november 2010 ble det besluttet å ta inn et kulturvern for samer og etniske, språklige og religiøse minoriteter i den. Regeringsformen kapittel 1, § 2 sjette ledd lyder:


Samiska folkets och etniska, språkliga och religiösa minoriteters möjligheter att behålla och utveckla ett eget kultur- och samfundsliv ska främjas.



Av forarbeidene framgår det at bestemmelsen også omfatter rettslig vern av minoritetsspråkene, samt at samene er urfolk i Sverige.148

Sametinget i Sverige har sete i Kiruna og er et forvaltningsorgan med 31 folkevalgte medlemmer. Sametinget har som oppgave å arbeide for en levende samisk kultur og et levende språk, herunder å ta initiativ til næringsvirksomhet og å fremme forslag for å styrke denne kulturen.149 Det ble opprettet i 1993 med målsetting om å forbedre samene i Sveriges muligheter til å bevare og utvikle sin kultur som urfolk.150 Sametingets organisasjon likner en kommunes, hvor det er både politikere og ansatte. Ifølge det svenske Sametingets hjemmeside utøver ikke Sametinget i Sverige selvbestemmelse i egentlig forstand, men kan ses som et rådgivende organ og en ekspertmyndighet i samiske spørsmål. Sametingets valgmanntall i Sverige har i 2021 registrert 9226 stemmeberettigede.151 Den største samiske interesseorganisasjonen i Sverige er Svenska Samernas Riksförbund /Sámiid Riikasearvi.152

I motsetning til Norge har Sverige ikke ratifisert ILO-konvensjon nr. 169 om urfolk og stammefolk i selvstendige stater. I april 2015 stemte den svenske riksdagen mot å ratifisere konvensjonen, og konvensjonen har ikke vært behandlet i nasjonalforsamlingen etter det. I 2022 vedtok likevel Sverige en konsultasjonslov om spørsmål som angår samefolket.153 Loven forplikter i § 7 svenske myndigheter til å konsultere Sametinget som representant for det samiske folk. Videre sier bestemmelsen at:


Om ärendet kan få särskild betydelse för en sameby ska även samebyn konsulteras. Om ärendet kan få särskild betydelse för en samisk organisation med hänsyn till dess ändamål enligt stadgarna och organisationen anmält intresse av att delta i konsultationer, ska även organisationen konsulteras.



Reindriften i Sverige er på samme måte som i Norge i all hovedsak forbeholdt samer. For å kunne utøve reindrift i Sverige må man være medlem av en sameby. En sameby er en juridisk enhet innenfor samisk reindrift i Sverige og kan sammenliknes med de norske reinbeitedistriktene. Etter rennäringslagen (1971:437) § 1 tredje ledd får «[r]enskötselrätten […] utövas av den som är medlem i en sameby». Reindriften i Sverige er grunnet i urminnes hävd, et rettsgrunnlag som har klare likhetstrekk med alders tids bruk i norsk rett.

De næringspolitiske målene for reindriften i Sverige er at den skal være en livskraftig næring som er bygd på en bærekraftig reindrift. En livskraftig reindrift skal videre forsørge aktørene i et langsiktig perspektiv som innebærer samiske kulturverdier og tradisjonell kunnskap om bruk av det biologiske ressursgrunnlaget.154

Etter loven bestemmer den lokale länsstyrelsen det høyeste antall rein innenfor en samebys reinbeiteområde, jf. rennäringslagen § 15. Antall rein fastsettes ut fra tilgangen til beiter, og det vil dermed være bestemmende for hvor mange medlemmer en sameby kan ha. Som i Norge er reindriften i Sverige basert på flyttinger mellom årstidsbeiter. Samene har siden før grensene mellom Norge og Sverige ble fastlagt, forflyttet seg fra øst til vest om våren og motsatt om høsten over store områder som i dag delvis ligger i Norge og delvis i Sverige. Da grensen mellom de to landene ble fastlagt i 1751, ble retten til fortsatt flytting over grensen kodifisert i Lappekodisillen.155 Senere har det blitt inngått en rekke konvensjoner opp gjennom tidene for å regulere den grenseoverskridende reindriften. Den siste beitekonvensjonen ble inngått i 1972, med 30 års varighet. Etter at den løp ut, har det ikke lykkes Sverige og Norge å bli enige om en ny beitekonvensjon. I 2005 videreførte Norge ensidig reinbeitekonvensjonsloven fra 1972.156

Det svenske reinbeiteområdet dekker omtrent 33 prosent av Sveriges totale areal og er hovedsakelig beliggende i Nord-Sverige. Det finnes 51 samebyer, 1078 reinforetak og 4598 reineiere. Av disse reineierne har om lag halvparten reindrift som hovednæring. Antall rein i Sverige varierer mellom 225 000 og 280 000 i vinterflokk (240 314 rein i 2020). Det er i gjennomsnitt 52 rein per reineier.157 I Sverige er det en ordning med pristilskudd til voksne dyr og til kalveslakt.

I Sverige har staten det overordnede ansvaret for reindriftsnæringen. Reindriften forutsettes drevet på en slik måte at den gir et rimelig antall reindriftsutøvere et trygt levebrød. Næringen skal drives på en økologisk, økonomisk og likeverdig måte for å være kulturelt bærekraftig på lang sikt. Sametinget er den sentrale forvaltnings- og fagmyndighet innen reindriftsnæringen.158

De statlige tilskuddene som er aktuelle for reindriftsnæringen i Sverige, omfatter mulighetene til å søke om støtte for prosjekter som samfinansieres med EUs strukturfond, nasjonalt finansierte prosjekter og andre tiltak, som likestillingsstøtte.

Til Sametinget ligger det blant annet å utstede forskrifter og vedtekter om reindriftens hensyn til naturvern og kulturmiljø, virksomhetsregister for reindriftsnæringen, prisstøtte for reindriftsnæringen, rovdyrskompensasjon, merking av reinsdyr, utforming av reinmerker og mekling. Til Sametinget ligger det også å håndtere administrasjon angående samebyene, inkludert medlemskap, registering og vedtekter.

Högsta domstolen har avsagt tre prinsipielt viktige dommer relatert til samiske forhold i Sverige. Skattefjällsmålet i Nytt Juridiskt Arkiv (NJA) 1981 s. 1 er fortsatt regnet som den mest omfattende og komplekse rettssaken i svensksamisk sammenheng. I saken, som sto mellom en rekke samebyer i Nord-Jämtland og staten, ble spørsmålet om eierskap til Skattefjällen behandlet. Högsta domstolen kom til at staten er eier av Skattefjällen. Rettsprosessen, som varte i 15 år, fikk betydning for hvordan den samiske reindriftsretten senere er blitt tolket i domstolene.159

Nordmalingsmålet i NJA 2011 s. 109 gjaldt spørsmålet om de tre samebyene Ran, Vapsten og Ubmeje tjeälddie sin rett til reindrift på privateid grunn. Högsta domstolen kom til at samebyene har rett til vinterbeite på de aktuelle eiendommene. Samebyene vant i samtlige instanser, og dommen i Högsta domstolen er en viktig seier for samebyene, blant annet fordi motpartene satte spørsmålstegn ved reindriftsretten i området.160

Den nyeste saken er Girjasmålet i NJA 2020 s. 3. Etter mer enn ti år med rettssaker mellom Girjas sameby og staten vant samebyen i Högsta domstolen i januar 2020. Tvistens kjerne var om samebyen eller staten har rett til å forvalte småviltjakt og fiske i området. Med dommen avgjorde Högsta domstolen at det er samebyen Girjas som har enerett til å forvalte småviltjakt og fiske innenfor dens beiteområde. Dette innebærer også at det er samebyen som har rett til å skrive ut jakt- og fiskekort i forvaltningsområdet.161

I kjølvannet av Girjasmålet har det fulgt en mer generell debatt om forvaltningen av jakt og fiske i de svenske fjellområdene som ligger innenfor området til samebyene. I august 2023 avga Renmarkskommittén betenkningen Jakt och fiske i renbetesland, hvor flertallet ikke anbefaler at samebyene får slik forvaltningsrett.162 Spørsmålet er etter dette om Sveriges riksdag likevel vil lovfeste et forslag om forvaltningsrett til samebyene, eller om man har i vente nye runder med rettssaker over samme tema som i Girjasmålet.



2.5.3 Finland

Finland er det første landet som anerkjente samene som urfolk i landets grunnlov. Det skjedde i 1995. Finlands grunnlov (Suomen perustuslaki) § 17 om rett til eget språk og egen kultur lyder slik:


Samerna såsom urfolk samt romerna och andra grupper har rätt att bevara och utveckla sitt språk och sin kultur. Bestämmelser om samernas rätt att använda samiska hos myndigheterna utfärdas genom lag. Rättigheterna för dem som använder teckenspråk samt dem som på grund av handikapp behöver tolknings- och översättningshjälp skall tryggas genom lag.



Sametinget i Finland har sete i Enare og er i likhet med i de andre nordiske landene både et representativt folkevalgt organ og et statlig forvaltningsorgan. Sametinget i Finland ble opprettet i 1996 og avløste da samedelegasjonen ( saamelaisvaltuuskunta), som ble opprettet i 1973. Sametinget har 21 representanter som velges hvert fjerde år. Hver av de fire kommunene som utgjør de samiske bosetningsområdene i Finland, skal ha minst tre representanter på tinget, jf. den finske sametingslagen § 10.163 Samer som er myndige finske statsborgere, er stemmeberettiget ved valget til Sametinget, jf. sametingsloven § 21. Reglene for hvem som etter loven regnes som samer, framgår av § 3 og omfatter personer som selv regner seg som same, forutsatt at enten vedkommende selv eller en av hans eller hennes foreldre eller besteforeldre har hatt samisk som morsmål, eller at han eller hun er etterkommer etter en person som er oppført som fjell-, skogs- eller fiskerlapp i jordebøker eller manntall. Språkkravet kan altså ikke forankres like langt bakover i slektsleddene som etter den norske sameloven, jf. punkt 2.2.6 ovenfor. I 2023 var det 11 589 samer i Finland, hvorav 6060 var registrert i samemanntallet og kunne stemme ved sametingsvalget i Finland.164

Retten til å bli innskrevet i samemanntallet har vært omtvistet i Finland. I 2018 ble Finland felt av FNs menneskerettskomité for å ha krenket samenes rett til selvbestemmelse på dette området.165 Saken ble brakt inn for komiteen på fordi Högsta förvaltningsdomstolen (Korkein hallinto-oikeus) hadde satt til side Sametingets beslutning om å utelukke en gruppe personer som ikke oppfylte kriteriene i sametingslagen§ 3 for å registrere seg i samemanntallet.

Selv om det lenge har vært et politisk tema, har Finland, i likhet med Sverige, ikke ratifisert ILO-konvensjon nr. 169.

I motsetning til i Norge og Sverige er ikke reindrift i Finland en eksklusiv rett for samer. De reineiere som bor innenfor et reinbeiteområde, har rett til å inngå i et reinbeitelag, jf. renskötsellagen § 9.166 Som i Sverige er reindriftsretten i Finland grunnet i «urminnes hävd». Reindriften i Finland finnes nord i landet. Det finske reinbeiteområdet utgjør omtrent 36 prosent av Finlands totale areal.167

Det økologiske grunnlaget for reindriften i Finland er varierende. I de nordligste reindriftsområdene finner man de fleste utøvere som har reindrift som hovednæring. I motsetning til i Norge og Sverige er finsk reindrift i stor grad stasjonær. Dette er et resultat av grensestengningen mellom Norge og Finland i 1852,168 noe som umuliggjorde flytting til kystområdene for de finske reindriftsutøverne. Dette betyr at reindriften i Finland i større grad enn i nabolandene er avhengig av fôring.

I den finske renskötsellagen §§ 21–22 er det bestemmelser om antall rein, hvor høyeste reintall kan fastsettes for en tiårs periode av Jord- och skogsbruksministeriet. Per 2015 var det tillatt å eie inntil 300 rein i de sørlige reinbeiteområdene og inntil 500 rein i det nordlige reinbeiteområdet. I Finland er det ca. 5000 reineiere, hvorav kun 1000 er samer. I 2013 var det ca. 192 000 rein i Finland, og det ble slaktet ca. 91 000 rein samme år.169 Finland har dermed et høyere slakteuttak enn både Norge og Sverige. Inntektene i reindriften kommer hovedsakelig fra salg av reinkjøtt og andre biprodukter.

Når det gjelder samerettslig rettspraksis, er Veahčajohka/Vetsikkojoki-saken av interesse. I mars 2019 tok Lapplands tingsrätt standpunkt til fordel for en gruppe samer idet den slo fast at fiskereglene i Ohcejohka/Utsjoki og Veahčajohka/ Vetsikkojoki, som er sideelver til den finsk-norske grenseelven Tana, strider mot samisk rett. Det ledet til at personer tiltalt for fiske uten fiskekort, ble frikjent. Tingsrätten kom også til at fiskereglene innskrenker samenes mulighet til å utøve sin kultur, og at de dermed strider mot internasjonale menneskerettskonvensjoner Finland har sluttet seg til.170 Högsta domstolen i Finland forkastet 13. april 2022 anken som påtalemyndigheten hadde brakt direkte inn for domstolen.171 Domstolen opprettholdt dermed de avgjørelser som Lappland tingsrätt hadde truffet. Avgjørelsen ble begrunnet i at forskriften om fiskesesongens bestemmelser var i strid med rettighetene i den finske grunnloven § 17 tredje ledd, som sikret tiltaltes kulturelle rettigheter som same.



2.5.4 Russland

Samene har ikke et spesifikt vern i Den russiske føderasjonens konstitusjon. Konstitusjonen har derimot en generell bestemmelse i artikkel 69 som garanterer rettighetene til de fåtallige urfolkene i Den russiske føderasjonen. Den lyder slik:


Den russiske føderasjonen skal garantere rettighetene til de fåtallige urfolkene i henhold til de universelt anerkjente prinsippene og normene i folkeretten og internasjonale traktater og avtaler til Den russiske føderasjon.172



Formuleringen «fåtallige urfolk» peker på definisjonen i Russland, som avgrenser urfolk til folk som ikke teller mer enn 50 000 individer.

Selv om samene ikke nyter et spesifikt grunnlovsvern, ble det etablert et same-ting (Kuèllnègk nyoark sám’ sobbar) av Kolahalvøyas sameforsamling i Murmansk 12. desember 2010. Dette sametinget, omtalt som Sobbar, ble opprettet uten myndighetenes støtte. Det besto av ni representanter som ble valgt av 73 delegater for de ulike samiske gruppene på Kolahalvøya. Forsøket på å etablere et uavhengig sameting endte i praksis med at myndighetene i det stadig mer totalitære Russland overtok kontrollen over Sobbar.173 Det er antatt at det er om lag 1800 samer i Russland. Tallene er imidlertid usikre.

Reindriften i Russland utøves, i motsetning til i Norge og Sverige, av mange forskjellige urfolk i nordområdene. Blant disse er enetsere, tsjuktsjere, komier, nenetsere og samer. Mange av disse urfolkene har reindriften som hovednæring.174 Det er imidlertid ikke krav om å være urfolk for å kunne leve av reindrift i Russland.

Reinbeiteområdene i Russland kan hovedsakelig deles i to kategorier, tundra og barskogbeltet, ofte omtalt som taiga. Reindriften på tundraen karakteriseres av lange flyttveier og store flokker. De sesongmessige flyttveiene kan være opptil 1000 kilometer, og flokkene kan bestå av opptil 3000 dyr. Motstykket til den mektige tundrareindriften er skogsreindriften i taigaen. Den drives med forholdsvis små flokker på noen hundre dyr og med korte flyttveier, hvor inntaksgrunnlaget gjerne er kombinert med innlandsfiske og jakt på pelsdyr. Skogsreindriften, som i hovedsak foregår i de sørlige delene av Jamalo-Nenetsk okrug og Khanti-Mansijsk oblast, har i dag store utfordringer som følge av olje- og gassindustrien i området.

Fra omkring 1930 og fram til Sovjetunionens oppløsning i 1991 var reindriften offentlig organisert gjennom kollektivbruk og hørte under det sovjetiske landbruksdepartementet. Staten bisto reineiere med store deler av driften og med rekruttering til næringen. I 1990-årene skjedde det store reduksjoner i reinflokkene og omlegging fra kollektiv, statlig drift til privat reinhold. I dag hører reindriften under Direktoratet for regionsamarbeid innenfor Landbruksdepartementet. Til direktoratet er det knyttet en jordkomité med ansvar for bruk av beiteområdene.

Regulering av reindriften skjer etter samme modell som i landbruket, med vekt på sambruk. Reguleringen av privat reindrift er beskjeden, og i dag finnes det ikke noen føderal lov om reindrift. Lovregulering av reindriften skjer derfor i henhold til landbrukslovgivningen og andre tilstøtende regelverk. Enkelte regioner (Nenetsk, Tsjukotka, Jamalo-Nenetsk autonome regioner og republikken Sakha [Jakutia]) har imidlertid fått egne lover om reindrift. I alle lover, inkludert et lovforslag til føderal lov om reindrift, blir reindriften ansett som en tradisjonell næring for urfolk og en forutsetning for bevaringen av urfolkenes levesett og kultur.

Nordisk råd anslo i 2004 at den totale tamreinbestanden i Russland var på om lag 1,2 millioner dyr. Reinbeitearealer i Russland utgjør cirka én femtedel av landets territorium, noe som gir kapasitet til langt flere rein enn dagens besetning. Tamreinen bruker cirka halvparten av tilgjengelige arealer, noe som gjør at det stort sett ikke foreligger problemer med høye reintall og overbeiting.

Etter Sovjetunionens oppløsning i 1991 åpnet mulighetene seg for samarbeid mellom samene i Russland og samene i de nordiske landene, noe som resulterte i at russiske samer i 1992 fikk representasjon i Nordisk Sameråd, som samtidig skiftet navn til Samerådet. Samarbeidet opphørte etter Russlands angrep på Ukraina i 2022.




2.6 Minoriteter og minoritetsvern


2.6.1 Samene som språklig og etnisk minoritet

Samene er ikke bare et folk og urfolk, slik det uttrykkes i Grunnloven § 108, men også en etnisk og språklig minoritet. Dermed er samene også omfattet av minoritetsvernet.175 Dette vernet kommer tydeligst til uttrykk i FNs konvensjon om sivile og politiske rettigheter (SP) artikkel 27 (som omtales nærmere i kapittel 6.1 og 7.3).

Etniske, religiøse og språklige minoriteter nyter også vern under FNs erklæring om rettighetene til personer som tilhører nasjonale eller etniske, religiøse og språklige minoriteter (FNs minoritetserklæring), Europarådets rammekonvensjon om beskyttelse av nasjonale minoriteter og Den europeiske pakt om regions- eller minoritetsspråk.176



2.6.2 Nasjonale minoriteter i Norge

En nasjonal minoritet er en etnisk, religiøs og/eller språklig minoritet med langvarig tilknytning til landet.177 Norge har fem nasjonale minoriteter som er beskyttet av de rettslige instrumentene nevnt i forrige punkt. Disse er kvener, jøder, skogfinner, romer og romani.


Kvener eller norskfinner er et folk med finsk tilknytning hovedsakelig bosatt i Nord-Norge. Kvensk bosetning i Norge er dokumentert fra 1500-tallet, men kan være eldre. I første halvdel av 1700-tallet innvandret større grupper av kvener til Finnmark og Troms fra områdene i den nordlige delen av Bottenviken. Det antas at det er 10 000–15 000 kvener i Norge.

Jøder er et folk – og en religiøs minoritet – med opprinnelse i Midtøsten. Det antas at jøder har hatt tilhold i Norge fra tidlig nytid. Under andre verdenskrig ble jødene utsatt for folkemord. 773 norske jøder ble sendt til konsentrasjonsleirer i Tyskland, hvor kun et fåtall overlevde. I dag er det om lag 1400 jøder i Norge.

Skogfinner er etterkommerne av finner som innvandret til det sørøstlige Norge fra tidlig 1600-tall. I Finnskogene, langs grensen mot Sverige, var finsk språk i bruk enkelte steder til midten av 1900-tallet.

Romer, tidligere omtalt sigøynere, utgjør Europas største etniske minoritet. I Norge antas det at det er 500–700 romer med norsk statsborgerskap. Mye tyder på at levekårene i Norge i dag er langt dårligere for romer enn for befolkningen for øvrig.

Romani, også omtalt som tatere, er tradisjonelt kjent som reisende. I dag er de fleste romanifolk bofaste og i alminnelige yrker. Folket har vært del av det norske samfunnet siden 1500-tallet. Gruppen har blitt utsatt for grove overgrep av myndighetene i form av forvisning og tvangssterilisering med mer (se nedenfor). Så sent som i 1951 ble dyrevernloven brukt for å forby omvandrende mennesker å holde hest. Det er anslagvis mellom 4000 og 10 000 romanifolk i Norge.178



De nasjonale minoritetene i Norge har gjennom historien blitt utsatt for fornorsknings- og assimilerings- eller ekskluderingspolitikk. I stortingsmeldingen om nasjonale minoriteter fra 2021 framgår det at målsettingen med statens politikk på området, fra siste halvdel av 1800-tallet og gjennom deler av 1900-tallet, i grove trekk var å gjøre minoritetene og deres levemåte mest mulig lik majoritetsbefolkningen (assimilering) eller å stenge dem ute fra samfunnet (ekskludering). Staten benyttet ulike virkemidler for å oppnå dette, og politikken har vært forskjellig og har hatt ulike konsekvenser for de fem minoritetsgruppene.179 Romaniene har over tid vært utsatt for de hardeste forfølgelsene, med forvisninger, tvangssterilisering, bortadoptering av barn m.m. Fram til 1842 foreskrev norsk lov at ledere av taterfølger skulle pågripes og henrettes.180

Kvener, eller norskfinner, og skogfinner utgjør en del av mandatet til Sannhetsog forsoningskommisjonen.181

Begrepet nasjonal minoritet er verken definert i FNs minoritetserklæring eller Europarådets rammekonvensjon. Selv om det ikke var mulig å komme fram til en definisjon medlemslandene kunne slutte seg til da rammekonvensjonen ble framforhandlet, er det bred enighet om at en nasjonal minoritet må ha hatt langvarig tilknytning til den den aktuelle staten. Dette er i samsvar med rettighetssubjektet for FNs konvensjon om sivile og politiske rettigheter (SP) artikkel 27, hvor det også er krav om langvarig tilknytning til landet for å kunne påberope seg rettsvern, jf. formuleringen «in those States in which […] minorities exist».182

Verken FN-konvensjonen, erklæringen eller rammekonvensjonen avklarer hvor langvarig tilknytningen må være. I Meld. St. 12 (2020–2021) vises det til at det i proposisjonen om samtykke til ratifikasjon av rammekonvensjonen har vært antydet at gruppa må kunne vise til minimum 100 års tilknytning til den aktuelle staten.183 Det er kravet om langvarig tilknytning til landet som klarest skiller nasjonale minoriteter fra andre etniske og språklige minoriteter. Innvandrere i nyere tid vil dermed ikke falle inn under begrepet nasjonal minoritet.184

Om det er behov for ytterligere definisjon, kan det vises til at det i samme proposisjon pekes på at det i den språklige forståelsen av «minoritet» ligger at gruppa må være tallmessig underlegen majoritetsbefolkningen. Det uttales videre at det er omtvistet om det er krav til gruppas minstestørrelse, men det antas at dette ikke er tilfellet. I praksis vil imidlertid gruppas størrelse være av betydning, siden det er tvilsomt om staten har plikt til å iverksette byrdefulle tiltak overfor en tallmessig ubetydelig gruppe. Det pekes i den sammenheng på forholdsmessighetsprinsippet nevnt i artikkel 14. Videre er det ofte innfortolket et tilleggskrav om at gruppa må være i en ikke-dominerende stilling i samfunnet.


Det kan her pekes på definisjonsutkastet til den italienske dommeren, juristen og spesialrapportøren Francesco Capotorti, som på oppdrag fra FN i 1977 la fram studien om rettsvernet til personer som tilhører etniske, språklige eller religiøse minoriteter.185 I studien inngikk et definisjonsforslag som ofte refereres til som en definisjon av minoritetsbegrep. Capotorti definerte minoriteter som «en gruppe tallmessig underlegen resten av befolkningen i staten og i en ikke-dominerende stilling, hvis medlemmer – som er borgere av den aktuelle stat – har etniske, religiøse eller språklige særtrekk som skiller dem fra resten av befolkningen og som viser, om så bare implisitt, en form for solidaritet som er rettet mot det å bevare deres kultur, tradisjoner, religion eller språk».186



Sammen med SP artikkel 27 danner Europarådets rammekonvensjon grunnlaget for Norges arbeid med nasjonale minoriteter.187


I St.meld. nr. 15 (2000–2001) er det en omtale av minoritetserklæringen (pkt. 3.4). Stortingsmeldingen var en oppfølgning av at Norge i 1999 ratifiserte Europarådets rammekonvensjon, og den ble utarbeidet rett etter at Norge sendte den første periodiske rapporteringen om gjennomføringen av den europeiske minoritetsspråkpakten om regions- eller minoritetsspråk (minoritetsspråkpakten), som Norge ratifiserte i 1993, og som trådte i kraft i 1998. Europarådet overvåker hvordan statene gjennomfører disse to konvensjonene ved at statene rapporterer til rådet. Siden Norge i årene etter 1999 har vært forpliktet til de to rettslig bindende konvensjonene, har det i senere meldinger, som i Meld. St. 12 (2020–2021), vært naturlig å vise til de rettslige rammene som følger av konvensjonene (og ikke av erklæringen).188



Av fortalen til Europarådets rammekonvensjon framgår det at medlemsstatene plikter å sikre effektiv beskyttelse av nasjonale minoriteter, og av rettighetene og frihetene til personer som tilhører slike minoriteter, i henhold til rettsstatens prinsipper og med respekt for statenes territoriale integritet og nasjonale suverenitet.

Konvensjonens artikkel 1 lyder slik:


Beskyttelsen av nasjonale minoriteter og av rettighetene og frihetene til personer som tilhører slike minoriteter, inngår som en integrert del av den internasjonale beskyttelsen av menneskerettighetene, og faller dermed innenfor rammen av inter-nasjonalt samarbeid.



Videre plikter medlemsstatene etter artikkel 4 (1) «å garantere for personer som tilhører nasjonale minoriteter retten til likhet for loven og til lik beskyttelse av loven». Etter artikkel 4 (2) forplikter medlemsstatene seg til, der det er nødvendig, å treffe egnede tiltak for å fremme full og effektiv likestilling mellom personer som tilhører en nasjonal minoritet, og dem som tilhører majoriteten, på alle områder av det økonomiske, sosiale, politiske og kulturelle liv. I denne forbindelse skal de ta behørig hensyn til de særegne forhold som gjelder for de personer som tilhører nasjonale minoriteter.

Rammekonvensjonen har flere bestemmelser som beskytter minoritetens språk, slik som artikkel 5, 6 og 10. Språkene kvensk, romanes og romani er, som nordsamisk, sørsamisk og lulesamisk, definert som minoritetsspråk i Norge og er dermed beskyttet av minoritetsspråkpakten.

Samene kunne også vært definert som en nasjonal minoritet i Norge, men har etter ønske fra Sametinget valgt ikke å være omfattet av Norges politikk for nasjonale minoriteter, da samenes beskyttelse som urfolk er mer omfattende, blant annet som følge av Norges forpliktelser etter ILO-konvensjon nr. 169 om urfolk og stammefolk i selvstendige stater. Det kan her vises til at da Norge sluttet seg til Europarådets rammekonvensjon for beskyttelse av nasjonale minoriteter fra 1995, ønsket ikke Sametinget at samene i Norge skulle få status som nasjonal minoritet, under henvisning til deres etablerte status og sterkere rettsstilling som urfolk.189

Like fullt er samene beskyttet av det internasjonale minoritetsvernet, slik det blant annet kommer til uttrykk i FNs konvensjon om sivile og politiske rettigheter artikkel 27 og Menneskerettskomiteens praksis.

I den grad det er relevant å skille mellom urfolksvernet og minoritetsvernet, kan det, som Justisdepartementet påpeker i forarbeidene til Finnmarksloven, sies at urfolksvernet eller -retten som utgangspunkt er «territoriell», mens minoritetsretten ikke er det.190 Kjernen i urfolksretten er vedkommende folks langvarige og historiske tilknytning til et bestemt landområde som fortsatt er av vesentlig betydning for deres kultur, mens minoritetsvernet er knyttet til kultur, språk, religion og etnisitet uten særskilte regler som direkte omhandler rettigheter til land. En annen forskjell mellom disse to kategoriene er at urfolksrettighetene i betydelig grad er kollektive, mens minoritetsrettighetene er både kollektive og individuelle.




27  Forkortet reinl.



28  Vedtatt av Stortinget 21. april 1988 og tilføyet ved grunnlovsbestemmelse av 27. mai 1988, kunngjort ved kgl.res. av 27. mai 1988 nr. 432 som § 110 a.



29  Dokument 16 (2011–2012) Rapport fra Menneskerettighetsutvalget om menneskerettigheter i Grunnloven, s. 214; Menneskerettsutvalget ble nedsatt 18. juni 2009 som et ledd i Stortingets forberedelser av grunnlovsjubileet i 2014. Det fikk i oppdrag å «utrede og fremme forslag til en begrenset revisjon av Grunnloven med det mål å styrke menneskerettighetenes stilling i nasjonal rett ved å gi sentrale menneskerettigheter Grunnlovs rang»; se også Ot.prp. nr. 33 (1986–1987) Om lov om Sametinget og andre samiske rettsforhold (sameloven), hvor det framkommer at sameloven § 1-1, som reflekterer grunnlovsbestemmelsen, angir den «overordnede målsettingen for den totale samepolitikken» (s. 116); At Norge er etablert på territoriet til to folk, er også tatt inn i Hurdalsplattformen (regjeringsgrunnlaget) for en regjering utgått fra Arbeiderpartiet og Senterpartiet 2021–2025 (2021) s. 39.



30  Dokument 16 (2011–2012) s. 214, med videre henvisning til St.meld. nr. 28 (2007–2008) punkt 1.1; se også St.meld. nr. 18 (1997–98) Tillegg til St.meld. nr. 41 (1996–97) Om norsk samepolitikk.



31  NOU 1984: 18 s. 388–389 og 432.



32  NOU 1984: 18 s. 451.



33  NOU 1984: 18 s. 433.



34  Dokument 12:1 (2014–2015) Grunnlovsforslag 1 om endring i § 108 (samene som urfolk) og Dokument 12:28 (2015–2016) Grunnlovsforslag 28 om endring i § 108 (anerkjennelse av det samiske folk).



35  Innst. 126 S (2018–2019) Grunnlovsframlegg om endring i § 108 (anerkjennelse av det samiske folk) og Grunnlovframlegg om endring i § 108 («det samiske folket» erstattar omgrepet «den samiske folkegruppa») s. 5–6.



36  Dokument 12:10 (2019–2020) Grunnlovsforslag 10 om endring i § 108 (samene som urfolk) s. 1.



37  Innst. 331 S (2022–2023) Innstilling til Stortinget fra kontroll- og konstitusjonskomiteen s. 2.



38  NOU 2007: 13 s. 190; Andenæs og Fliflet, Statsforfatningen i Norge 10. utg. (2006) s. 477.



39  St.meld. nr. 28 (2007–2008) s. 29; se også Andenæs og Fliflet, Statsforfatningen i Norge 11. utg. (2017) s. 625; Høyesteretts standpunkt i HR-2018-456-P (Nesseby), HR-2018-872-A (Femund sijte) og HR-2021-1975-S (Fosen) omtales på neste side.



40  Dokument 16 (2011–2012) s. 215; I tilknytning til uttalelsen påpekes det at «sakene som har vært avgjort så langt, har ikke foranlediget noen inngående vurdering av bestemmelsens rekkevidde. I Rt. 2008 s. 1789 (dissens 3-2) benyttet mindretallet blant annet Grunnloven § 110a [avsnitt 48] som et argument for å tillegge samisk sedvane vekt ved fortolkningen av et mulig straffansvar».



41  Skogvang, Samerett, 3. utg. Universitetsforlaget (2017), s. 188.



42  Tilføyet ved grunnlovsvedtak 13. mai 2014, kunngjort ved kgl.res. 14. mai 2014 nr. 628, endret ved vedtak 27. mai 2014, kunngjort ved kgl.res. 20. juni 2014 nr. 778.



43  Skogvang, Samerett, 4. utg., Universitetsforlaget (2023) s. 208, med videre henvisning til Innst. S. nr. 147 (1987–88) Innstilling fra Utenriks- og konstitusjonskomiteen angående ny § 110 a i Grunnloven om samiske rettigheter s. 2 og St. forh. (1987–88) s. 3026. Hun peker også på at dette ble lagt til grunn av HR-2020-2472-P (klimasøksmålet) avsnitt 104 og 138 flg.



44  Innst. S. nr. 147 (1987–88) s. 2.



45  Dokument 12:10 (2019–2020) s. 2.



46  Skogvang, Samerett, 4. utg. (2023) s. 211.



47  NOU 1984: 18 s. 439.



48  NOU 1984: 18 s. 439.



49  NOU 1999: 19 Domstolene i samfunnet s. 20.



50  Ravna, «Retten til domstoler med kvalifikasjoner i samisk rett», Kritisk juss (37) (2011).



51  NOU 1999: 22 Domstolene i første instans s. 72.



52  FN-konvensjonen om sivile og politiske rettigheter, vedtatt i 1966, er omtalt i kapittel 6.1.



53  NOU 1984: 18 s. 441.



54  NOU 2007: 13 s. 190 med videre henvisning til Ot.prp. nr. 33 (1986–1987) og Innst. O. nr. 79 (1986–87) om lov om Sametinget og andre samiske rettsforhold (sameloven).



55  NOU 2007: 13 s. 191.



56  Lov 12. juni 1987 nr. 56 om Sametinget og andre samiske rettsforhold (sameloven).



57  Ot.prp. nr. 33 (1986–87) s. 17.



58  Ot.prp. nr. 33 (1986–87) s. 22.



59  Thorsen, «Folkesuverenitet» i Store norske leksikon på snl.no, hentet 6. september 2023 fra https://snl.no/folkesuverenitet



60  Hurdalsplattformen for en regjering utgått fra Arbeiderpartiet og Senterpartiet (2021–2025) s. 39; se også punkt 2.1.1 ovenfor.



61  Nærmere om dette i punkt 3.4.2 nedenfor.



62  Falch og Selle, Sametinget: Institusjonalisering av en ny samepolitikk, Gyldendal (2018) s. 33.



63  Beskrivelsen av Sametingets organisering er dels basert på Berg-Nordlie, «Sametinget» (2018), dels på St.meld. nr. 28 (2007–2008) s. 83–86 og dels på Falch og Selle, Sametinget (2018) s. 72–102.



64  St.meld. nr. 28 (2007–2008) s. 83.



65  Falch og Selle, Sametinget (2018) s. 75–76; Skogvang, Samerett, 4. utg. (2023) s. 229.



66  Falch og Selle, Sametinget (2018) s. 101–102.



67  Riksrevisjonen, Revisjonsrapport for 2017 om tilskuddsmidler forvaltet av Sametinget, del av dokument 1 (2018–2019) s. 9.



68  Lov 9. juni 1978 nr. 50 om kulturminner (kulturminneloven).



69  Lov 27. juni 2008 nr. 71 om planlegging og byggesaksbehandling (plan- og bygningsloven) § 5-4 tredje ledd; Dette behandles nærmere i kapittel 13.1 nedenfor.



70  Ot.prp. nr. 114 (2001–2002) Om lov om endring i lov 12. juni 1987 nr. 56 om Sametinget og andre samiske rettsforhold (ny organisering av arbeidet for samiske språk) s. 6–7.



71  Lov 17. juli 1998 nr. 61 om grunnskolen og den vidaregåande opplæringa (opplæringslova) kapittel 6.



72  Forskrift 27. mai 2004 nr. 1087 om bruk av det samiske flagget; Det følger av § 1 at «[d]et samiske flagget er felles for samene i Norge, Sverige, Finland og Russland og dermed et felles nasjonalsymbol for hele det samiske folket».



73  Lov 17. juni 2005 nr. 85 om rettsforhold og forvaltning av grunn og naturressurser i Finnmark fylke (Finnmarksloven) og lov om reindrift (reindriftsloven) av 15. juni 2007 nr. 40.



74  Retningslinjer 29. juni 2023 nr. 1248 for endret bruk av utmark i Finnmark, vedtatt i Sametingets plenum 8. juni 2023, sak 026/23. Godkjent av Kommunal- og distriktsdepartementet 29. juni 2023 med hjemmel i Finnmarksloven § 4.



75  Sametinget, Reindriftslovutvalget, hentet 5. september 2023 fra https://sametinget.no/naring/reindrift/reindriftslovutvalget/



76  Regjeringen, Prosedyrer for konsultasjoner mellom statlige myndigheter og Sametinget (2005). stadfestet i kongelig resolusjon 1. juli 2005.



77  Falch og Selle, Sametinget (2018) s. 101–102.



78  Prop. 86 L (2020–2021) Endringer i sameloven mv. (konsultasjoner), s. 47.



79  Lov 11. juni nr. 76 om endringer i sameloven mv. (konsultasjoner).



80  Sámediggi, Sametingets valgmanntall 1989–2021, hentet 6. september 2023 fra https://sametinget.no/politikk/valg/sametingets-valgmanntall/sametingets-valgmanntall-1989-2021/ (05.09.23).



81  Berg-Nordlie og Skogvang, «Sametingets valgmanntall» i Store norske leksikon, hentet 5. september 2023 fra https://snl.no/Sametingets_valgmanntall



82  NOU 1984: 18 s. 504.



83  NOU 1984: 18 s. 537.



84  Sanila-Aikio mot Finland, CCPR/C/124/D/2668/2015, (2018); Saken er omtalt nærmere i punkt 5.2.3 nedenfor.



85  Det norske kongehuset, Sametinget 1997: Åpningstale, se https://www.kongehuset.no/tale.html?tid=171065&sek=26947



86  St.meld. nr. 55 (2000–2001) Om samepolitikken s. 11.



87  Innst. 331 S (2022–2023) s. 1.



88  Dokument 19 (2002–2023) Sannhet og forsoning – grunnlag for et oppgjør med fornorskningspolitikk og urett mot samer, kvener/norskfinner og skogfinner.



89  Sannhets- og forsoningskommisjonen, pressemelding, 1. juni 2023.



90  Dokument 19 (2002–2023) s. 22.



91  Dokument 19 (2002–2023) s. 24 og 241.



92  Dokument 19 (2002–2023) s. 23.



93  Dokument 19 (2002–2023) s. 636.



94  Sannhets- og forsoningskommisjonen, pressemelding, 1. juni 2023.



95  Dokument 19 (2002–2023) s. 15.



96  Det norske kongehus, Nyttårstalen 2023: Hans Majestet Kong Haralds tale nyttårsaften 2023, se https://www.kongehuset.no/tale.html?tid=224699&sek=26947



97  Duolljá, Gaski og Theil, Rolf, «Samisk» i Store norske leksikon, hentet 6. september 2023 fra https://snl.no/samisk; Arbeids- og inkluderingsdepartementet, Handlingsplan for samiske språk (2009) s. 17.



98  Den europeiske pakt om regions- eller minoritetsspråk (European Charter for Regional or Minority Languages), i kraft 1. mars 1998.



99  Theil og Duolljá, «Akkalasamisk» i Store norske leksikon, hentet 6. september 2023 fra https://snl.no/akkalasamisk



100  Arbeids- og inkluderingsdepartementet, Handlingsplan for samiske språk (2009) s. 17, med henvisning til en undersøkelse utført av Samisk nærings- og utredningssenter i Tana i 2000 for Samisk språkråd.



101  Holth og Lillegård, Statistikk over samiske språkbrukere i Norge: En kartlegging av eksisterende datakilder og vurdering av fremgangsmåter for statistikk, Statistisk sentralbyrå (2017).



102  Lov 21. desember 1990 nr. 78 om endringer i sameloven av 12. juni 1987 nr. 56, grunnskoleloven av 13. juni 1969 nr. 24 og domstolloven av 13. august 1915 nr. 5, jf. Ot.prp. nr. 60 (1989–1990) Samisk språk. Lov om endringer i I) lov 12. juni 1987 nr. 56 om Sametinget og andre samiske rettsforhold (sameloven), II) lov 13. juni 1969 nr. 24 om grunnskolen og III) lov 13. august 1915 nr. 5 om domstolene; Til grunn for forslagene lå samekulturutvalgets innstilling NOU 1985: 14.



103  På samisk henholdsvis Guovdageainnu suohkan, Kárášjoga gielda, Deanu gielda, Unjárgga gielda Porsáŋggu gielda og Gáivuona suohkan.



104  På samisk henholdsvis Loabága suohkan, Divtasvuona suohkan, Aarborten tjïelte, Snåasen tjïelte, Raarvihke Tjielte og Rörosen tjïelte.



105  På samisk henholdsvis Hábmea suohkan og Dielddanuori suohkan.



106  NOU 1985: 14 s. 19.



107  Prop. 58 L (2022–2023) Endringer i sameloven (endringer i språkregler) s. 28.



108  Forskrift 17. juni 2005 nr. 657 om forvaltningsområdet for samiske språk.



109  Prop. 58 L (2022–2023) s. 7.



110  NOU 2016: 18 Hjertespråket. Forslag til lovverk, tiltak og ordninger for samiske språk s. 20.



111  NOU 2016: 18 s. 20.



112  Prop. 58 L (2022–2023) s. 29.



113  Retten til å bruke samiske språk i domstolene er grundig omtalt i Domstoladministrasjonen, Samiske saker i domstolene – en veileder (2019) s. 7–9.



114  Ot.prp. nr. 60 (1989–90) s. 49.



115  Hhv. lov 17. juli 1998 nr. 61 om grunnskolen og den vidaregåande opplæringa (opplæringslova), § 2 i lov 17. juni 2005 nr. 64 om barnehager (barnehageloven) og lov 18. mai 1990 nr. 11 om stadnamn (stadnamnlova).



116  Se f.eks. Meld. St. 32 (2016–2017); Hurdalsplattformen for en regjering utgått fra Arbeiderpartiet og Senterpartiet 2021–2025 (2021).



117  Ot.prp. nr. 25 (2006–2007) Om lov om reindrift (reindriftsloven) s. 3; Regjeringen Støre sikter i Hurdalsplattformen for en regjering utgått fra Arbeiderpartiet og Senterpartiet 2021–2025 (2021) mot å «[u]tvikle reindrifta med eit tredelt mål om økologisk, økonomisk og kulturell berekraft» (s. 20).



118  Ot.prp. nr. 25 (2006–2007) s. 52.



119  Ot.prp. nr. 25 (2006–2007) s. 33.



120  Ot.prp. nr. 25 (2006–2007) s. 52.



121  Bevisbyrderegelen omtales i kapittel 9.2 nedenfor.



122  Ot.prp. nr. (2006–2007) s. 32, jf. Bull i neste note.



123  Bull, Reindriftsloven – lovkommentar, Universitetsforlaget (2020) s. 31.



124  Fosen-dommen drøftes grundig i punkt 7.3.4 nedenfor.



125  Ot. prp. nr. 25 (2006–2007) s. 53.



126  Ot. prp. nr. 25 (2006–2007) s. 53.



127  Meld. St. 9 (2011–2012) s. 180.



128  Ot.prp. nr. 9 (1976–77) Om lov om reindrift s. 1.



129  Innst. O. Nr. 98 (1976–77) Innstilling fra landbrukskomiteen om lov om reindrift s. 5 og 7; Ot.prp. nr. 24 (1977–78) Om lov om reindrift s. 2; se også 4.3.2 og 9.1.2 nedenfor; Et mindretall i Stortingets landbrukskomité ønsket dessuten å utelate underpunktene i formålsparagrafen, se Innst. O. Nr. 98 (1976–77) s. 6.



130  St.prp. nr. 170 (1975–76) Om hovedavtale for reindriftsnæringen, s. 1.



131  Ibid.



132  St.meld. nr. 28 (1991–1992) s. 7.



133  St.meld. nr. 28 (1991–1992) s. 68; Dette fikk Stortingets tilslutning, jf. Innst. S. nr. 167 (1991–1992) Innstilling fra landbrukskomiteen om framtidig reindriftspolitikk.



134  Landbruksdepartementet, Forslag til endringer i lov om reindrift og lov om jordskifte, høringsnotat (1993) s. 4.



135  Lov 23. februar 1996 nr. 8 om endringer i reindriftsloven, jordskifteloven og viltloven.



136  Ot.prp. nr. 28 (1994–95) Om lov om endringer i reindriftsloven, jordskifteloven og viltloven s. 27–28.



137  Ot.prp. nr. 28 (1994–95) s. 38.



138  Ot.prp. nr. 25 (2006–2007) s. 3.



139  Fokus på reintall og beiteressurser ga seg blant annet utslag i en egen lovproposisjon om sanksjoner: Ot.prp. nr. 99 (2004–2005) Om lov om endringer i lov 9. juni 1978 nr. 49 om reindrift. Proposisjonen ble behandlet av Stortinget ble i stedet tatt inn som et eget kapittel i reindriftsloven av 2007.



140  Bull, Reindriftsloven – lovkommentar (2020) s. 31.



141  Meld. St. 9 (2011–2012) s. 178.



142  Meld. St. 32 (2016–2017) s. 7; Noe upresist framstår det som om målsettingen om økologisk bærekraft kom inn allerede i 1992. Som vist ovenfor kom den først inn ved lovendringen i 1996.



143  Prop. 90 L (2018–2019) Endringer i reindriftsloven (tilgjengeliggjøring av reintall og obligatorisk individmerking) s. 13–14.



144  Landbruksdirektoratet, Kriterier for bærekraftsmålene i reindriftspolitikken. Rapport nr. 40/2020 s. 3; I rapporten er det også utarbeidet kriterier og indikatorer for økologisk bærekraftig reindrift, økonomisk bærekraftig reindrift og kulturell bærekraftig reindrift.



145  Sametinget, Reindriftslovutvalgets forslag er endelig presentert, hentet 23. november 2023 fra https://sametinget.no/aktuelt/reindriftslovutvalgets-forslag-er-endelig-presentert.21887.aspx; Det nevnes at forfatteren av denne boka ledet utvalget fra august 2020 og fram til presentasjonen av lovforslaget i september 2022.



146  I Hurdalsplattformen for en regjering utgått fra Arbeiderpartiet og Senterpartiet 2021–2025 (2021) framgår det at regjeringen vil «[g]jennomføre ei heilskapelig revidering av reindriftslova» (s. 20).



147  Sámediggi/Sametinget, Samisk parlamentarisk råd (SPR), hentet 23. november 2023 fra https://sametinget.no/politikk/politisk-organisering-og-ledelse/samisk-parlamentarisk-rad-spr/



148  Prop. 2009/10:80 En reformerad grundlag s. 189–191.



149  Sametingslag (1992:1433) 17. desember 1992 nr. 1433 § 2-1.



150  Sámediggi, Lättläst om Sametinget, hentet 6. september 2023 fra https://www.samediggi.se/9264



151  Valmyndigheten, Valresultatet 2021, hentet 5. september 2023 fra https://www.val.se/valresultat/sametinget/2021.html



152  Sámiid Riikasearvi / Svenska Samernas Riksförbund, hentet 6. september 2023 fra http://www.sapmi.se/



153  Lag (2022:66) om konsultation i frågor som rör det samiska folket (vedtatt 27. januar 2022, i kraft 1. mars 2024).



154  Meld. St. (2016–2017) s. 25.



155  Lappekodisillen behandles i punkt 3.1.1 nedenfor.



156  Lov 9. juni 1972 nr. 31 om svensk reinbeiting i Norge og norsk reinbeiting i Sverige (grensereinbeiteloven); Lovens tittel ble endret ved lov 17. juni 2005 nr. 100, da den ble ensidig forlenget av det norske storting. Dette omtales i punkt 4.2.7.



157  Sámediggi (sametinget.se), Statistik Rennäring, se https://www.sametinget.se/renstatistik; Samtlige tall er for 2020.



158  Sámediggi, Expertmyndighet för rennäringen, hentet 6. september 2023 fra https://www.sametinget.se/myndighet-rennaring



159  Samer.se, «Skattefjällsmålet», hentet 19. august 2023 fra https://www.samer.se/3609?s=88; Brännström, «The implementation of Sámi land rights in the Swedish Forestry Act», i The Significance of Sámi Rights, Dorothée Cambou og Øyvind Ravna (red.), Routledge (2024) s. 105; se også Allard, Renskötselrätt i nordisk belysning, Makadam Förlag (2015) s. 244–248.



160  Allard, Renskötselrätt i nordisk belysning (2015) s. 248–249.



161  Brännström, «The implementation of Sámi land rights in the Swedish Forestry Act» (2024) s. 105–106; Torp, «The interplay of politics and jurisprudence in the Girjas case», i The Significance of Sámi Rights, Dorothée Cambou og Øyvind Ravna (red.), Routledge (2024) s. 72–83.



162  SOU (Statens offentliga utredningar) 2023: 46 Jakt och fiske i renbetesland – Delbetänkande av Renmarkskommittéen, s. 550–561.



163  Laki saamelaiskäräjistä / Sametingslag 17. juli 1995 nr. 974.



164  Sámediggi (Finland), Sámiid lohkumearri jagi 2023 válggain (2023), hentet 31. januar 2024 fra https://dokumentit.solinum.fi/samediggi/?f=dokumenttipankki/tilastoja/saamelaisten_lkm_vaaleissa; Dokumentit, Saaʹmi lååkkmeäʹrest eeʹjj 2019 Sääʹmteeʹǧǧ vaalin (2020); Nyere statistikk var ikke tilgjengelig under arbeidet med denne boka.



165  Sanila-Aikio mot Finland, CCPR/C/124/D/2668/2015, (2018); Saken drøftes nærmere under punkt 7.1.1.



166  Poronhoitolaki/Renskötsellag 14. september 1990 nr. 848 § 9.



167  Meld. St. 32 (2016–2017) s. 25.



168  Grensestengningen mellom Norge og Sverige blir gjennomgått i punkt 3.1.3 nedenfor.



169  Meld. St. 32 (2016–2017) s. 26.



170  Sameradion og SVT Sápmi (Sverige), «Finska fiskeregler stred mot samisk rätt», 6. mars 2019.



171  Högsta Domstolen, HD:2022:25 (Utsjoki) og HD:2022:26 (Vetsijoki); sakene er nærmere omtalt i Scheinin, «Indigenous peoples’ right to fish: Recent recognition of Sámi rights in Finland through civil disobedience and criminal trail», i The Significance of Sámi Rights, Dorothée Cambou og Øyvind Ravna (red.), Routledge (2024) s. 37–51.



172  The Constitution of the Russian Federation, Hentet 6. januar 2023 fra http://www.constitution.ru/en/10003000-01.htm.



173  Berg-Nordlie, «Substitution in Sápmi. Meta-Governance and Conflicts Over Representation in Regional Indigenous Governance» i Governance in Russian Regions A Policy Comparison, Sabine Krop, Aadne Aasland, Mikkel Berg-Nordlie, Jørn Holm-Hansen og Johannes Schuhmann (red.), Palgrave Macmillan (2018) s. 201–202 og 206.



174  Meld. St. (2016–2017) s. 26.



175  Ot.prp. nr. 53 (2002–2003) Om lov om rettsforhold og forvaltning av grunn og naturressurser i Finnmark fylke (Finnmarksloven) s. 75, hvor det vises til at «[f]olkerettens regler om minoriteter vil imidlertid ha selvstendig betydning hvis de unntaksvis skulle gi et sterkere vern enn det som følger av urfolksretten».



176  Hhv. Declaration on the Rights of Persons Belonging to National or Ethnic, Religious and Linguistic Minorities, 18. desember 1992, UN General Assembly resolution 47/135; Europarådets rammekonvensjon om beskyttelse av nasjonale minoriteter (Framework Convention for the Protection of National Minorities), i kraft 1. februar 1998; og Den europeiske pakt om regions- eller minoritetsspråk (European Charter for Regional or Minority Languages), i kraft 1. mars 1998.



177  Meld. St. 12 (2020–2021) Nasjonale minoriteter i Norge. En helhetlig politikk s. 5.



178  Petitteksten er basert på Meld. St. 12 (2020–2021) s. 15–25 og Minken mfl., i Store norske leksikon, hentet 16. februar 2024 https://snl.no [søkt på de spesifikke folkene].



179  Meld. St. 12 (2020–2021) s. 7.



180  Minken, «romani – folkegruppe» i Store norske leksikon, hentet 16. februar 2024 fra https://snl.no/romani_-_folkegruppe; med henvisning til Christian Vs Norske lov (3-22-3).



181  Dokument 19 (2022–2023) Sannhet og forsoning – grunnlag for et oppgjør med fornorskingspolitikk og urett mot samer, kvener/norskfinner og skogfinner (2023), s. 108–109.



182  Nowak og Schabas, U.N. International Covenant on Civil and Political Rights, Nowak’s CCPR Commentary, 3. utg., N.P. Engel (2019) s. 800, som viser til drøftingene i Menneskerettskommisjonen og dens subkommisjoner forut for vedtakelsen av FN-konvensjonen.



183  St.prp. nr. 80 (1997–98) Om samtykke til ratifikasjon av rammekonvensjon av 1. februar 1995 om beskyttelse av nasjonale minoriteter, s. 12.



184  Meld. St. 12 (2020–2021) s. 11.



185  St.prp. nr. 80 (1997–98) s. 10.



186  St.prp. nr. 80 (1997–98) s. 10; (Uoffisiell oversettelse i St.prp.).



187  Regjeringen, Nasjonale minoriteter, hentet 6. september 2023 fra https://www.regjeringen.no/no/tema/urfolk-og-minoriteter/nasjonale-minoriteter/id1404/



188  Pers. medd. (e-post) 9. februar 2024 fra Cecilie Haare, utredningsleder, avdeling for urfolk og nasjonale minoriteter i Kommunal- og distriktsdepartementet.



189  Ot.prp. nr. 53 (2002–2003) s. 75.



190  Ot.prp. nr. 53 (2002–2003) s. 75.




EPUB/images/logo.png
CAPPELEN DAMM AKADEMISK





EPUB/images/page59_01.png
S = sgrsamisk
U = umesamisk

P = pitesamisk

L =lulesamisk

N = nordsamisk

E = enaresamisk

@ = skoltesamisk (gstsamisk) #*
A = akkalasamisk Lid
K = kildinsamisk
T = tersamisk






EPUB/images/page47_01.jpg





EPUB/images/page37_01.png
o
o
uw

3

=g

200 km

100





EPUB/images/page55_01.jpg





EPUB/font/DejaVuSans.ttf


EPUB/font/DejaVuSans-BoldOblique.ttf


EPUB/font/DejaVuSans-Oblique.ttf


EPUB/images/page39_01.jpg





EPUB/images/page30_01.jpg





EPUB/images/page61_01.png
,Unjarga-Nesseby

Porsar]qu-Porsanqer-PorsankT
8, Vg2

Si 3 ( hka-K
Gdivuotna-Kafjord-Kaiv a-narasjo

oY

/ . Guovdageaidnu-Kautokeino|
k MR L oabak-Lavangen
;y Dxelddanuorr\-ﬂe\dsund
T
f Habmer-Hamarg

“

>
7

8

Aarborte-Hattfjelldal

-
L/ Raarvihke-Royrvik|
W

Sndase-Snésaj

Rosse-Rgros





EPUB/font/DejaVuSans-Bold.ttf


